
POVESTE DIN BANAT 


Petrişor, feciorul lui Sfarmă-Piatră 


SFARMĂ-PIATRĂ, fratele lui Strâmbă-Lemne, 
avea un fecior care îi semăna foarte bine, parcă ar fi 
fost tăiat din el. 

Văzându-se și el fecior mare ca și toți feciorii de 
„voinici vestiți şi cunoscuţi de toată lumea, auzind și 
văzând atâtea minuni făcute de tatăl său, s-a rugat de 
el să-i dea voie să meargă-n lume, ca să cunoască și 
el lumea, căci doar n-o să stea toată viaţa să se țină de 
poala hainei lui maică-sa, și să-i păzească cloștile, ori 
să-i caute găinile, să le vadă care-s cu ou. 

Tatăl său îi spuse să plece dacă se simte destul de 
tare, şi să bage bine de seamă că în lume sunt mai 
mulți oameni răi decât cei buni, și mai mulți proşti 
decât cei înţelepţi, și dacă va avea vreodată nevoie de 
vreun prieten, să-și aleagă numai dintre cei înţelepţi, 
care întotdeauna îi vor putea da un ajutor. 

l-a pus maică-sa merinde de drum şi, luându-și 

rămas bun de la părinţi, a plecat. După o cale destul 
de lungă s-a oprit lângă o gireadă mare de paie, la 
umbra ei, că era vară. Se aşeză la umbră și, scoțând 
ceva merinde, a început să mănânce. Săturându-se 
bine, merse în apropiere la o fântână şi-şi stâmpără 
setea cu apa rece ca sloiul. Venind încet spre căpiţă și 
uitându-se după un cocostârc care se rotea pe 
deasupra girezii de paie, văzu aruncând din cioc un 
jeratic aprins. Se urcă repede pe gireadă şi, luându-l, 
îl aruncă jos. Pe locul unde a căzut jeratecul, era 
culcată la soare o șerpoaică; atingând-o jarul, i-a ars 
pielea și o durea grozav arsura. Petrişor, fiind milos 
din fire, luă șerpoaica și o scobori jos, pe pământ. Se 
duse și culese câteva frunze uscate, le puse pe jeratic 
și le făcu cenușe și cu un cuțit adună cenușa de pe 
jeratec şi, după ce se răci, o presură pe arsură. 

Luându-și merindea, Petrişor o luă şi pe 
șerpoaică; se temea să nu vină cocostârcul s-o 
omoare. Mergând pe mijlocul drumului, deodată se 
întâlnește cu împăratul şerpilor, care venea să-i dea 
ajutor fetei. Cum îl văzu împăratul pe Petrişor cu 
fetiţa lui în braţe, îi veni să-l înghită de bucurie. 

— Ce s-a întâmplat cu fata mea? îl întrebă 
acesta. 

— D-apoi iacă cum: eu veneam de la fântână, 


unde am fost să beau apă, şi venind spre o gireadă 
mare de paie, la umbra căreia mă odihnisem, am 
văzut un cocostârc, care ducea în cioc o bucată de 
lemn, care la un capăt avea jeratec, și se tot învârtea 
în zbor pe deasupra girezii, şi deodată aruncă lemnul 
arzând pe ea. Eu, temându-mă că se aprind paiele, și 
stăpânul lor va crede că eu le-am dat foc, mă urcai 
repede și luând lemnul l-am aruncat jos, departe de 
paie. Căutând să văd dacă nu a căzut jar pe locul 
acela, văzui un şarpe încolăcit, cu pielea fiiptă, 
nemaiputându-se mișca de usiurime. L-am luat în 
braţe și l-am scoborât. Am cules câteva frunze uscate 
și punându-le pe jar le-am tăcut cenușe pe care am 
presărat-o pe rană. 

— Dragul meu, prieten și frate, nu știu cum și cu 
ce te-aș putea răsplăti pentru binefacerea asta. Vino 
până la mine, la palatul meu, care e în vârful dealului 
din faţa noastră, în mijlocul pădurii. Acolo îţi voi 
arăta toată bogăţia mea, şi-ţi dau să-ți alegi din ea trei 
lucruri care îți vor plăcea mai mult. Tu vino în urma 
mea, căci eu îmi iau fata și plec repede, ca să-i pun 
pe arsură o unsoare care vindecă numaidecât. 

Împăratul, grăbit, își luă fetiţa și se făcu nevăzut, 
ca o nălucă. Petrișor merse pe urma lui și, urcându-se 
pe deal, văzu pădurea. 

Aci îl întâmpină un şarpe, care îi spuse: 

— Ai grijă, dragul meu, când împăratul nostru îţi 
va da să-ţi alegi ce vrei din averea lui, tu să-ţi alegi: 
calul cel mai slab, care e năzdrăvan; paloșul cel mai 
ruginit, care omoară toți dușmanii, și cămașa lui de 
șarpe, cea mai veche și ruptă, care e fermecată; cine 
o îmbracă se poate schimba în orice ființe de care sunt 
pe pământ. 

Petrişor îi mulțumi pentru sfat și-și văzu de drum. 
Când a ajuns la palatul împăratului, acesta îl aştepta 
la poartă, apoi îl conduse într-o odaie mare, 
sclipitoare, de-ți lua vederile, apoi trecură într-un 
grajd plin de cai, care de care mai grași și mai 
frumoși, iar tocmai în fund dete cu ochii de un cal 
bătrân, slab, numai oase și piele și plin de râie și de 
bube. Împăratul îl întrebă: 

— Dragul meu Petrişor, care din caii mei îţi 
place mai mult? Alege-ţi care-ţi place! 

Petrişor îi răspunse: 

— Mie-mi place mai mult de ăsta slab, ca să-l 
îngrijesc eu, și să fac din el un cal frumos! 

— Vai, dragul meu, din atâţia cai frumoși, chiar 
pe ăsta râios ți l-ai ales? îi spuse împăratul. 

— Lasă-l, răspunse feciorul, căci ăsta-i pentru 
mine! 


— Bine, dragul meu, zise împăratul, mă bucur 
că mi-am aflat un prieten bun şi înţelept, acum să 
trecem în odaia de alături, să-ţi alegi și coisiaite două 
lucruri. 

Intrară alături, unde erau fel de fel de lucruri 
scumpe: numai mătăsuri, argintării și aurituri de toată 
minunea. Aici Petrişor căuta cu ochii să vadă unde e 
paloşul cel ruginit și cămaşa împăratului. După multă 
cercetare, află, între multe alte vechituri, un paloș 
plin de rugină, dar cămaşa nu o vedea deloc. Se 
învârti de vreo câteva ori prin toate colţurile şi după 
ce ridică niște vechituri, află şi cămașa. O luă în mână 
și merse să ia paloșul. Când îl văzu împăratul cu 
Cămașa și cu paloșul cel ruginit, își dete îndată seama 
că Petrişor e un al doilea Sfarmă-Piatră, care are să 
întreacă pe tatăl său, și nu-i mai spuse nimic. Calul 
ales îl aștepta nerăbdător a poarta palatului. 

Petrişor mulțumi prietenului său pentru toate 
darurile primite. Acesta, la plecare, îi mai spuse 
feciorului că atunci când va avea vreun necaz, să nu 
uite că-l are prieten, care oricând îi va sări în ajutor. 
Se îmbrăţișară și-și ziseră: întâlnire bună! Petrişor își 
luă căluţul și, când ajunseră aproape de marginea 
pădurii, calul începu să-i vorbească noului său 
stăpân, şi-i spuse: 

— Drag stăpânul meu tânăr, mă bucur nespus de 
mult că din atâţia cai tineri şi frumoși m-ai ales pe 
mine. Te rog să mă laşi slobod, ca să-ţi arăt cine sunt 
şi cine-am fost. 

Petrişor, mirat că bătrânul cal vorbeşte, îl lăsă 
din mână. Acesta se dete o dată peste cap, și dintr-o 
dată se schimbă într-un călușel tânăr, frumos şi gras 
ca un pepene, care sărea în două picioare și sforăia pe 
nas de bucuria mare ce l-a cuprins; apoi, oprindu-se 
în faţa stăpânului său, îi spuse: 

— Drag stăpânul meu, încalecă-mă şi te apucă 
bine cu amândouă mâinile de coama mea ca să mă 
cunoşti, căci de când te-a născut maică-ta n-a mai pus 
. nime şaua pe mine și tot aşteptam să te ştiu fecior 
mare, ca să vii să mă iai părtaş la isprăvile tale, și să 
întineresc și eu din nou. 

Feciorul nostru dintr-o săritură fu în spatele 
calului și se prinse bine cu amândouă mâinile de 
coama lui. Acesta sări în două picioare, apoi 
luându-și avântul, se ridică în vânăţia cerului, încât 
norii albi de sub ei se vedeau ca niște lâni de oi albe, 
întinse la soare. 

După un ocol în jurul lumii, calul se îndreptă spre 
pădurea unde era palatul împăratului-șarpe, ca să-și ia 
rămas bun de la locurile unde și-a petrecut tinereţele. 

De aci plecară spre soare-răsare. 

Călușelul lui îl purta pe voinicul nostru ca vântul 
şi ca gândul. Într-o zi, când călătoreau mai bine, o 
albină se așeză pe urechea calului și-i șopti să se 
întoarcă din drum, şi să alerge cât mai repede spre 
palatul zméului din Valea Iadului. 

— Drag stăpânul meu, îi spuse calul, trebuie să 
mergem cât mai repede până la palatul zmeului cu 
nouă capete, că acesta a omorât pe tatăl tău și acum îl 
sărează într-o bute' mare. Zmeul ăsta a furat pe sora 
ta, și tatăl tău s-a dus să se lupte cu el și să scape pe 
sora ta, dar zmeul, fiind mai tare, l-a omorât. 

N-a trecut ca de când vă povestesc, şi iată că în 
faţa lor văzură palatul. Calul îi spuse lui Petrişor: 

— Mergi la zmeu și prinde-te cu el la luptă, căci 
ai să-l învingi. Eu te aștept aici. 

Stăpânul călușelului își îmbrăcă cămașa șarpelui, 
şi-şi încinse paloșul şi merse să dea faţă cu zmeul. 
Când ajunse la poartă, izbi din răsputeri cu paloşul, 
ca zmeul să audă și din somn. Când auzi acesta 
lovitura atât de puternică în poartă, nu ştia cine a 
cutezat să-și bată joc de el în așa fel. Sări ca fript din 
leagăn și alergă la poartă, o deschise și văzând pe fiul ~ 
lui Sfarmă-Piatră, îl întrebă: 

— Vrei să-ţi sărez şi carnea ta la un loc cu a 

tatălui tău? Mai am loc gol destul, şi sare am destulă. 

— De astă dată, dihanie spurcată, am să-ţi dau 
corbilor stârvul tău să-l mănânce, că e păcat să spure 
sarea curată cu tine. Vino repede la luptă, căci n-am 
timp de vorbărie! 

Zmeului nici prin gând nu-i trecea ca doară 
nevârstnicul acesta să fie mult mai tare decât tatăl 
său, Sfarmă-Piatră, şi se apropie de el fără nici o 
frică. 

— Cum vrei să ne luptăm: în paloșe să ne tăiem, 
ori în luptă că-i mai dreaptă? îl întrebă Petrişor. 

— Ba în paloșe să ne tăiem, căci tu ești încă prea 
crud pentru luptă, până ţi s-or mai întări oasele în 
saramură. 

— Bine zici! răspunse Petrişor. Păcat că nu e pe 
aici nimeni, care să te audă, ca la urmă să aibă de ce 

* să râdă. TAMT A AARE 
„Cum se apropie zmeul de fecior şi-şi încrucișară 
paloșele, acesta-și învârti fulgerător paloșul său 
ruginit pe deasupra capetelor zmeului, în așa fel, că 
opt capete îi zburară în vânt, iar unul i l-a lăsat 
nevătămat, ca să-și vadă cu ochii pieirea. 

— Acum să-mi spui, jigodie spurcată, unde este 
sora mea? | 

— În odaia din fundul palatului, iar cheiă e în 

odaia mea pe masă. Tatăl tău e în butoiul cel mare din 
magazie. Dacă-mi lași un cap întreg, eu ţi-l dau pe 
tatăl tău întreg și mai sănătos de cum a fost. 

— Rine, dihanie, nu ţi-l voi reteza. Mergi şi-mi 
vimuecă pe tata! 

Zmeul, abia ţinându-se pe picioare și prop- 
tindu-se de ziduri, merse în magazie, luă o unsoare 
care vindeca îndată orice rană cât de mare. Aşeză 
bucăţică lângă bucăţică și făcu ce făcu și veni cu tatăl 
feciorului, întreg și voinic cum a fost, dar mai 
întinerit. Tatăl şi fiul se îmbrăţișară cu mult drag. 

Acum Petrişor îi porunci zmeului să se ducă 
îndată să-i deschidă ușa odăii surorii sale și s-o trimită 
la ei. Zmeul merse și-i deschise uşa și veni cu ea în 
faţa lor. Toţi trei se văzură iarăși veseli. Petrişor se 
întoarse către zmeu și-i spuse: 

— i-am făgăduit că nu-ţi retez al nouălea cap, 
şi ca să vezi că nu-mi calc cuvântul, nu ţi-l rătez, ci 
ţi-l crăp în două, 

Aşa și făcu. Ridică paloșul și-l despică din vârful 
capului până la picioare. Luă de un picior o jumătate - 
de zmeu, și o scoase corbilor, tatăl său luă cealaltă 
jumătate şi o întinse lângă cealaltă parte şi, 
spălându-se pe mâini, merseră spre locul unde era 
calul lui Petrişor. 

Cum îi văzu calul, nu mai putea de bucurie, 
văzându-i pe toţi trei veseli și sănătoși, și le spuse: 

— Acuma, dragi stăpânii mei, merg să duc tata 
acasă la maică-sa, iar voi doi mă așteptați aici, c 
eu voi alerga ca gândul de repede. Acuma, teuţu 
dragă, urcă-te în spatele meu, și ține-te bine cu 
mâinile de coama mea, și-n câteva salturi te vei vedea 
în braţele măicuţii tale dragi. 

Fata, ajutată de tată-so și de frate-so, se văzu în 
spatele calului, și-ntr-o clipeală nu s-au mai zărit. 

Nu sfârșiră, tatăl și feciorul, poveștile cu 
isprăvile lor, când iată calul alerga ca o vijelie spre ei. 
Cum ajunse, îl luă în spate pe Sfarmă-Piatră și făcu 
același drum. Când se văzu acesta iarăși la căsuţa lor, 
„nu mai putea de bucurie şi îmbrăţișând cu drag calul, 
îi dori drum-bun și mult noroc; se despărțiră ca doi 
frați. Ajuns la Petrişor, se așezară la umbra pădurii și 
traseră un pui de somn de cel călugăresc. 

` După ce s-au odihnit bine, s-au pregătit iarăși de 
drum lung, ca să-i dea de capăt. 


In marea-mpărăţie a zmeilor e o vâlvă turbată de 
groază. Tatăl zmeului pe care l-a omorât Petrișor a 
visat mai multe nopţi de-a rândul că pe fiul său cel cu 
nouă capete l-ar fi omorât cineva în luptă și că i-a 

tăiat opt capete, iar pe al nouălea i l-a lăsat întreg. 

Înspăimântat peste măsură de acel vis, într-o zi a 
plecat dis-de-dimineaţă în împărăţia feciorului său, ca 
să vadă ce s-a întâmplat acolo. Ajungând la palat, a 
găsit toate uşile și porţile deschise, pustii. În pragul 
porţii. și împrejurul palatului, care sclipea ca soarele 
de vară, erau crescute tot felul de buruieni puturoase, 
printre care se desfătau în voia lor tot felul de vietăţi, 
de la furnici până la şerpi. 

Spre cea mai mare durere a zmeului bătrân, i-a 
văzut în mijlocul curţii oasele goale ale fiului său albe 
ca zăpada, curățate de carne de corbii lacomi. Zmeul 
l-a plâns cu amar, mai ales când i-a văzut țeasta 
capului neretezat despicată în două. Îndurerat și 
înfuriat cum n-a mai fost în viaţa lui, a plecat de-a 
dreptul la fratele său mai mic, care avea și el 
douăsprezece capete. Cum ajunse în palatul acestuia, 
îl năpădi plânsul cu sughiţuri, și se trânti pe un scaun. 
În zadar încercă fratele său să-l mângâie și să-l 
îmbărbăteze, și să-i spună durerea. 

După ce s-a liniștit, a-nceput a-i spune: 

— Dragul meu frate! Un fecior am avut, și pe- 
acela l-am pierdut! După ce furase fata lui Sfarmă- 
Piatră și-l omorâse pe acesta, a venit cineva cu care a 
trebuit să se lupte, și acesta, în luptă, i-a retezat opt 

capete, iar pe al nouălea nu i l-a retezat, ci i l-a 
despicat în două cu întreg trunchiul. Auzit-ai tu și 
iscoadele tale, să se fi născut un astfel de uriaș atât de 
puternic, ca să se poată lupta cu un zmeu cu nouă 
capete? Eu n-am auzit, dar iată că se află! Cine-o fi, 
şi pe unde trăiește? Iscoadele noastre ce fac? Dorm? 
Intr-o bună zi ne putem pomeni cu el la poartă, și- 
atunci ce ne facem? Mâine dimineaţă să fii pregătit de 
drum lung, și până când nu vom da față cu el, și până 
când nu-i vom despica și noi lui capul și trunchiul în 
două, nu ne întoarcem acasă. 

— Bine, frate drag, aşa vom face, răspunse al 
doilea zmeu. 

A doua zi, fratele cel mai bătrân veni să-l ia pe 
cel tânăr și plecară în căutarea uriașului, de care ei nu 
aveau nici o cunoștință, Ca să le fie truda mai 
rodpică, s-au sfătuit să se îmbrace în haine de 
călugări. Au făcut rost de nişte haine vechi, mătănii şi 
câte un dăsag, pentru merinde. Și așa, schimbaţi la 
faţă, şi-au văzut de drum. Când se apropia seara și se 
nimerea să fie în vreun sat, sau în apropierea vreunui 
palat, erau poftiţi de toată lumea bună de inimă, și îi 
ospătau. 

S-au dus, s-au tot dus, până când au ajuns la casa 
lui Sfarmă-Piatră. Aici au potrivit în așa fel, ca să 

nimerească seara. Au fost primiţi cu drag şi ospătaţi 
bine. După cină s-au dat la povești, și din vorbă în 
vorbă, au ajuns să le povestească călugărilor despre 
marele necaz ce au avut de suferit de pe urma unui 
afurisit de zmeu, „care le-a furat fata, 

— Eu nu eram acasă, spuse Sfarmă-Piatră, fata 
mea era în grădină şi mânca zmeură, când deodată se 
pomeni în braţele unui zmeu puternic, care o luă ca 
pe o floare și, pornind în goană nebună, a ajuns în 
pădurea cea de colo — și duși au fost. A doua zi 
m-am luat pe urmele zmeului şi i-am găsit conacul pe 
tărâmul celăialt. Când am ajuns la el, l-am găsit 


| plecat. La amiază a venit ca turbat, şi când a dat cu 


"ochii de mine, m-a întrebat: „Ce cauţi aici?“ I-am 


răspuns că am venit să-mi iau fata, că mi-a furat-o, 
N-a vrut în ruptul capului să mi-o dea. Atunci eu, 
foarte mâniat, i-am pus mâinile-n gât să-l sugrtm, 


| dar cum el avea nouă capete, mi-am dat seama că 


m-am grăbit, căci trebuia să iau paloșul, să i le retez, 
El a scos paloșul și mi-a tăiat grumazul. Am avut 
norocul de la Dumnezeu că feciorul meu, Petrişor, 
auzind din gura unei albine că sora sa este furată, iar 


"eu omorât de zmeul cel cu nouă capete, s-a repezit ca 


vântul pe-un cal năzdrăvan şi în scurt timp ajunse la 
poarta palatului cu pricina. Feciorul meu s-a luptat cu 

el şi, în prima încăierare, dintr-o singură lovitură cu 
paloșul, i-a retezat opt capete, lăsându-i unul, ca să-și 
vadă cu ochii pedeapsa. 

— Dar mare putere are feciorul dumitale. De 
unde are el așa putere mare la vârsta lui? îl întrebă 
călugărul cel mai bătrân. 

— Hei, hei! Are el un prieten bun, care l-a făcut 
om. Împăratul şerpilor, fiindcă i-a scăpat fata de la 
moarte, că era să moară arsă de vie în vârful unei 
girezi de paie, dacă nu o scăpa feciorul meu, 
Petrişor, şi drept răsplată i-a dat un cal negru 
năzdrăvan, un paloș de care mor toți dușmanii lui și o 
cămașă de șarpe cu ajutorul căreia, dacă o îmbracă, 
se poate schimba în orice ființă pământească. 

— Şi pe unde e el acuma? îl întrebă călugărul. 

— A plecat în lume, spre răsărit, ra s-o 
cunoască, răspunse Sfarmă-Piatră. 

Atâta le-a trebuit călugărilor să știe. Acum se 
sculară și plecară să se odihnească. A doua zi 
dimineaţă, cei doi călugări se sculară cu noaptea-n 
cap, ca să-și scurteze din cale — ziceau ei, dar ei 
voiau să ajungă cât mai repede să dea faţă cu Petrişor. 
Alergau ca doi nebuni, fără să privească nici în 
dreapta, nici în stânga, numai înainte. 

Petrişor cu călușelul lui drag mergeau liniștiți, și 

se opreau din loc în loc, pe unde întâlneau lucruri de 
care nu se aflau în ţara lor. Într-o cetate din apropierea 
mării a văzut multă lume adunată ca la târg. Era o 
nuntă mare a unei prințese, care se mărita cu feciorul 
unui mare împărat. Se opri şi el să vadă nunta şi, când 
se apropie de palatul unde era nunta, văzu pe 
împăratul șerpilor, prietenul său, cu împărăteasa și 
cu fata lor, care acuma erau schimbaţi toţi în făpturi 
omenești. Când l-a văzut împăratul pe Petrişor, a 
venit la el, l-a îmbrățișat şi l-a dus la împărăteasă, ca 
să-l cunoască și ea. Fata încă s-a bucurat când l-a 
văzut. Împărăteasa l-a sărutat și i-a mulțumit că i-a 
scăpat fata de la moarte. 
; Era așa de frumoasă fata, ca o floare mirositoare 
de trandafir. Petrişor se îndrăgostise de ea tun. Tatăl 
fetei îi spuse să rămână cu ei la nuntă, să-și petreacă. 
Acesta primi foarte bucuros, și duse călușelul în grajd., 
Petrişor s-a simţit foarte bine la nuntă, fiind în 
familia împăratului, și toată noaptea a jucat în horă cu 
fata. Înspre ziuă, împăratul 1-a chemat la o parte pe 
fecior și i-a dat o scoică de aur, spunându-i că ea îi va 
împlini orice dorință dacă îi va cere, și ori de câte ori 
va avea lipsă de vreun ajutor, să-i zică: „Veniţi, 
argaţii mei!“ şi într-o clipă vor fi lângă el cei patru 
cățeluși năzdrăvani ai Mamii Pădurii. 

Apropiindu-se revărsatul zorilor, împăratul şi ai 
lui se pregătiră să plece spre casă. Petrişor își luă 
rămas-bun de la ei şi la despărţire toți îl sărutară. 
Petrişor se îndrăgostise de fată, și s-a întors şi el spre 
casă. 

După vreo două zile de mers, s-a oprit într-o 
seară la o casă boierească, cerând sălaș peste noapte. 
Stăpâna casei îl primi foarte bucuros și-l pofti 
înăuntru, Aici întâlni doi călugări, tot drumeţi ca și el. 
Se așeză la masă lângă ei și începură a vorbi, ca să le 
treacă timpul, după obiceiul călătorilor. 

Petrişor începu să le spună că a plecat într-o cale 
lungă prin lume, vrând s-o cunoască. 

— Bine faci, zise unul din călugări, dar nu ai nici 
un însoțitor, numai singur ai plecat? 

— Am şi însoțitor, răspunse acesta, un călușel pe 
care nu l-aș da pe-o țară-ntreagă! ` 

— Foarte bine! zise călugărul. 

Acum zmeii erau foarte veseli, căci îndată îşi 
deteră seama că acesta este feciorul lui Sfarmă-Piatră 
și spuseră că ei merg să se culce, că sunt foarte 
obosiţi de atâta cale bătută toată ziua cu picioarele. Ei 
însă nu s-au dus la culcare, ci s-au dus să se-nțeleagă 
cum să facă să pună mâna pe cămașa de șarpe și pe 
paloșul ruginit, în care îi stau puterile lui Petrişor. 

Fratele mai bătrân spuse: 

— Noi să stăm toată noaptea la pândă, și când 
vom auzi că el doarme adânc, intrăm la el, îi dăm să 
miroasă o buruiană, care îl va adormi ca mort, iar 
după aceea îi scoatem cămașa și o îmbrac eu, apoi îi 
luăm paloșul și ţi-l încingi tu pe lângă tine, punem în 
locul cămășii o haină călugărească, și-n locul 
paloșului, pe al tău. Mergem prin pădurea din 
apropiere și ne grăbim să ne pierdem urma. Și dacă 
totuşi el ar da peste noi, suntem înarmaţi cu cămașa 
fermecată prin care nu intră nici sulița și nici paloșul 
nu taie. Paloșul fermecat pe cine îl atinge e mort pe 
loc. Calul nu-i va fi de nici un folos, poate să-i ducă 
hoitul acasă. 

După ce toţi ai casei s-au culcat, și Petrişor a 
intrat în odaia sa și s-a pregătit de somn, că era obosit 
de la nuntă, mai ales că nu dormise deloc. Cum puse 
Capul jos, adormi foarte repede și-ncepu a sforăi. 
Zmeii îşi lipiră urechile de gaura cheii și-l auzeau 
cum sforăie de greu. Mai așteptară să-și înceapă 
visele frumoase. Când crezură că e cel mai potrivit 
moment, deschiseră încet ușa, intară și-i ascultară 
horcăiala, unul din ei scoase buruiana adormitoare, 
care îi întări și mai mult horcăitul. Scoaseră cămașa 
de șarpe și paloșul ruginit. În locul cămășii puseră o 

haină călugărească, iar în locul paloșului, un paloș de 
al lor. leşiră încet și închiseră bine ușa în urma lor, şi 
ieşiră nevăzuţi şi neauziţi de nimeni, și luând-o 
înspre pădure, au pierit-ca o nălucă. De acum n-aveau 
să se mai teamă de Petrişor. lar pentru că i-a omorât 
feciorul își va primi nu peste mult timp răsplata — 
aşa îşi făceau planul zmeii. 

Dimineaţa, Petrişor îşi pregăti călușelul și voi să 
plece. Înainte de plecare, acesta îl întrebă: 
` — Stăpânul meu drag, caută să vezi unde- i este 
cămașa de șarpe și paloșul ruginit. 

Pipăi cu mâna și cămașa și paloșul Şi îi spuse că 
sunt la loc. 

— Drag stăpânul meu, îi spuse din nou călușelul, 
nu te-ncrede în mână, căci ea te minte, ci caută să 
vezi cu ochii, care niciodată nu te mint. 

Petrişor desfăcu haina, care era înfășurată într-o 
pătură de lână, și află o haină neagră călugărească și 
în locul paloşului ruginit află un paloș mic, care nici 
nu semăna cu al său. è 

— Ai văzut, drag stăpânul meu? Acum ce e de 
făcut? 

Petrişor se puse pe gânduri. Nu ştia ce să facă și i 
se părea că a pierdut tot ce a avut mai de preţ. Cine să 


fi fost cei doi călugări? Ce au căutat'ei pe locurile: 

acelea, ca să-i afle urma? Își punea atâtea întrebări, la 
care nu ştia să răspundă. Deodată își aduse aminte de 
scoica dată de prietenul său împăratul-şarpe, o scoase 
din buzunar și suflă o dată în ea, zicând: 

— Veniţi, argaţii mei! 

Cât ai bate-n palme veniră patru căţei năzdrăvani 
ai Mamii-Pădurii: Aude-Bine, Vede-Bine, Repede- 
ca-Gândul și Greu-ca-Pământul. Cu ochii ageri de 
luceferi, cu dinţi mari şi cu măsele din cele mai tari 
oţele. Cum ajunseră și se opriră în faţa lui Petrişor, îl 
întrebară: 

— Ce poruncă ne dai, drag stăpânul nostru? 

— Să-mi aduceţi, vii ori morţi, pe cei doi 
călugări hoţi, care mi-au furat cămașa fermecată și 
paloșul ruginit pe care mi le-a dat prietenul meu și 
stăpânul vostru, răspunse acesta. 

Ca patru săgeți aprinse se repeziră „căţelușii“, și 
cât ai clipi din ochi ajunseră-n mijlocul pădurii, unde 
erau ascunși cei doi zmei. Căţeii năzdrăvani se 
aruncară în spatele lor, câte doi de fiecare zmeu, și 
împlântându-și colții în ceafa lor groasă, îi lungi la 
pământ și-ncepură a-i târî cum ai trage după tine o 
haină ușoară, până ajufiseră în faţa lui Petrişor. Cum 
îi văzu acesta, le porunci să-i dea cămașa și paloșul. 
Zmeii le scoaseră de sub haină și i le deteră lui 

Petrişor. Acesta cercetă cămașa, ca să vadă dacă nu e 
schimbată, scoase paloșul din teacă și îl arătă hoţilor, 
apoi întrebă: l 

` — Dece mi-ați furat cămașa și paloșul? 

— Voiam să ne facem hoți de codru, răspunse 
zmeul cel mai bătrân, un vulpoi mai șiret. 

Acum Petrişor întrebă pe cei patru căţeluşi şi le 
zise: 

— Ştiţi voi cine și de unde sunt acești doi 
călugări? Ştiţi de la ce mănăstire sunt? 

— Aceștia nu-s călugări, drag stăpânul nostru, 
răspunse Vede-Bine, ăștia sunt doi zmei din 
împărăţia zmeilor de pe celălalt tărâm. Pe feciorul 
zmeului ăstuia mai bătrân, care a furat pe soră-ta și a 
omonât pe tatăl tău și l-a sărat într-un butoi, l-ai 
omorât tu, de ţi-ai scăpat tata și sora din ghearele lui. 
Astălalt e frate-so mai tânăr. 

=- Ei, va să zică, de ăștia-mi sunteţi voi? Apoi 
tocmai bine aţi nimerit pe mâna mea, le spuse 
Petrişor. 

Apoi învârti paloșul deasupra capetelor lor și, 
potrivindu-l bine, le reteză capetele și-i lăsă pradă 
corbilor. Porunci căţelușilor să se-ntoarcă la bunul lor 
stăpân, iar el, bucuros că a scăpat cu bine din necazul 
ce îl avusese cu călugării, își încălecă îndată călușelul 

şi se întoarse la bunii săi părinți. 

Părinţii şi soră-sa s-au bucurat foarte mult când 
l-au văzut. După numai două-trei zile, Petrişor spuse 
părinţilor săi că el vrea să se-nsoare, că i-a sosit 
vremea să fie și el om cu casa și cu masa lui. 

— Foarte bine, dragul nostru, îi răspunseră 
părinţii, cred că pe acolo pe unde ai umblat, ţi-ai aflat 
vreuna pe placul tău, îi spuse tatăl său. 

— Da, tată, răspunse, am aflat pe fata 
împăratului-șarpe, o fată cum n-am mai văzut în viaţa 
mea așa de frumoasă. Mâine dimineaţă vii cu mine să 
mergem peţitori. 

— Bine, dragul tatii, mergem, căci nu mi-i 
rușine cu cine mă duc, zise tatăl său, și începu să se 
pregătească, 

Petrişor, a doua zi, scoase scoica din buzunarul 
hainei şi-i ceru să-i aducă o trăsură frumoasă cu șase 
"cai şi două rânduri de haine frumoase pentru el și 

pentru taică-so. 

Cât ai sufla într-o lumânare, hainele le atârnau în 
cuier. Tatăl şi Petrişor se îmbrăcară și, urcându-se în 
trăsura care îi aștepta în curtea casei, mama și sora le 

„deschiseră poarta și dorindu-le mult noroc şi drum 
bun, porniră spre împăratul-șarpe. După o cale destul 
de lungă ajunseră la palatul împăratului. Cum zăriră 

că se apropie trăsura de palatul lor, le ieșiră în cale şi 
le deschiseră poarta, dorindu-le bun-sosit, iar ei le 
ziseră: „Bine v-am găsit!“ Se îmbrăţișară cu mult drag 
şi intrară în palat. S-au aşezat cu toții în jurul mesei şi 
au început a se întreba de sănătate, şi mai de una, mai 
de alta, după obicei. Sfarmă-Piatră scoase o ploscă 
frumoasă, și închinând către împărat, începu să zică: 

— Noi, dragii mei, suntem niște mari vânători — 
şi umblând prin multe împărăţii și crăii, după vânat 
de soiul cel mai ales, am dat de urma unei căprioare, 
frumoasă cum nu am mai văzut alta sub soare, care 
s-a ascuns aici în palatul dumneavoastră, noi am venit 
să vă rugăm să ni-o dați nouă, să o ducem cu nuntă 
mare la noi acasă, ca să fie feciorului nostru mireasă, 
căci nouă la toţi ni e foarte dragă, dar mai ales la 
feciorul nostru, care moare fără de ea. 

— Dragul meu, răspunse împăratul, noi, drept să 
spun, că nu ne-am gândit că avem fată de măritat, și 
vă rugăm să ne daţi voie să stăm de vorbă un minut- 
două, noi între noi, ca apoi să vă știu ce răspuns să vă 
dau. 

Împăratul cu împărăteasa şi cu fata lor s-au retras 
într-o cameră să se înțeleagă întreolaltă. 

Toţi trei ieșiră afară voioși, și împăratul îi spuse 
lui Sfarmă-Piatră așa: 

— Dragii mei, aşa se vede că aţi intrat în casa 
noastră într-un ceas bun. Și nouă părinţilor, și 
îndeosebi fetei noastre îi place de Petrişor, carea 
scăpat-o de la moarte. Și-acum nu rămâne decât să ne 
pregătim de nuntă, ca să le facem bucuria deplină, ca 
să ne bucurăm și noi cu atât mai mult de bucuria lor. 

Apoi închinară cu toți în sănătatea tinerilor. 

Și s-a făcut o nuntă-mpărătească, mare și 
frumoasă, cum n-a mai fost de când ursul a rămas 
fără coadă, și de când plopul nu mai dă roadă. 


Eu n-am putut merge la nunta lor, 
Că orbisem d-un picior, 
Dar povestesc aceia cum a fost 

„Că toate mâncărurile au fost de post: 
Numai fripturi de viței și de purcei 
Și pui la frigare cu mujdei. 
Despre vin, despre plăcinte, 
Vă spun câteva cuvinte: 
Agestea toate-au fost de dulce, 
Căci și mirii s-au dus să se culce. 


POVESTE DIN BANAT 


Doi voinici gemeni ajung împărați 


A FOST ODATĂ ca niciodată, pe când avea și 
ursul coadă. A fost odată un moș și-o babă şi, 
fiindcă n-aveau copii, erau tare necăjiţi. Odată 
maica sfântă s-a-ndurat de ei și le-a dat doi în loc de 
unu. Acuma bucuria lor a fost deplină. Feciorii 
creșteau văzând cu ochii și erau frumoși ca doi 
bujori. 

Moșul și baba nu mai puteau de dragul lor. 

Ajungând feciori mari și părinţii lor fiind săraci, 
s-au înţeles cei doi fraţi să plece la oraș, unde sunt 
mulți oameni bogaţi, doar își vor afla vreun serviciu 
bun, ca să-și poată ajuta și părinţii. Într-o zi, feciorii 
au spus părinților care este dorinţa lor, și-i rugară să 
le dea voie să meargă să-și încerce norocul. 

Părinților le-a fost foarte greu să se despartă de 
copiii lor, dar dacă lor asta le-a fost dorinţa, nu s-au 
împotrivit. Mama lor le-a pregătit merinde pentru 

drum, și-ntr-o bună zi, luându-și rămas bun, au 
plecat spre oraș. 
Înspre seară au ajuns într-o pădure frumoasă, 
lângă un izvor și aci au rămas peste noapte. Căutând 
prin apropiere crengi uscate, ca sâ-și facă puţin foc, 
unul din fraţi a dat cu ochii de o groapă adâncă și în 
fundul gropii a văzut un cerb frumos. Chemă îndată 
pe fratele său să-l vadă și el. Se minunară foarte 
mult de el, căci era de o frumuseţe rară. Deodat” 
auziră din fundul gropii grăindu-le cerbul în graiul 
nostru omenesc, zicându-le: 
— Dragii mei, vă rog, să-mi faceţi un bine, să 
mă ajutaţi să ies din groapa aceasta și eu vă voi face 
un mare bine din care vă veţi cunoaște în toată viaţa. 
Feciorii noștri alergară îndată prin pădure şi 
aflând mai mulţi curpeni, făcură o funie împletită în 
patru-cinci fire, la capătul din jos răsuciră două 
"gujbe! tari, în câre să intre câte un corn, și cu 

ajutorul acestei funii traseră cerbul afară din groapă. 
Drept mulţumită pentru această binefacere, cerbul, 
care era fermecat, le-a dat fiecăruia câte trei fire de 
păr din coama sa, spunându-le că de câte ori va avea 
vreun necaz 'mare, să ia cele trei fire de păr, să le 


: Gujbă (gânj) — funie de tei. 

scuture de trei ori și să spună: „Veniţi, ajutoarele 
mele“, şi îndată vor fi în faţa lor. După aceasta, 
cerbul s-a făcut nevăzut. 

Cei doi fraţi erau foarte bucuroşi că au putut 
face o faptă bună, și-au aprins focul și s-au așezat la 
cină. După cină au adunat câteva braţe de frunze 
uscate și mușchi și și-au făcut un pat moale în fața 
focului. 

Dimineaţa s-au trezit o dată cu privighetorile și, 
stingând bine focul, plecară să scurteze din drum. 

Deodată văzură în fața lor niște case înalte și 
frumoase, cum nu văzuseră în satul lor și nici prin 
satele vecine, și-și ziseră: „Ăsta o fi orașul, că-i tare 
frumos!“ Au intrat pe o stradă mare și largă şi se tot 
minunau de minunile ce vedeau la tot pasul. 

Mergând ei așa, tot uitându-se și-n dreapta și-n 
stânga, întâlniră un om bătrân care, oprindu-i în 
loc, îi întrebă: 

— Unde mergeţi, voi, feciori? 

— Mergem să ne aflăm un stăpân bun, pe care 
să-l slujim cu cinste, căci suntem băieţi săraci și 
avem și doi părinţi bătrâni, pe care vrem să-i 
ajutăm, răspunse unul din fraţi. 

— Vreţi să veniţi la mine, unul să-mi păziţi o 
turmă de porci, iar celălalt o turmă de oi? îi întrebă 

bătrânul, după ce îi cercetă puţin. 

— Vrem, răspunseră bucuroși băieţii amândoi 
deodată. 

Bătrânul plecă înainte şi făcu semn acestora să-l 
urmeze. Se văzură în faţa unei case mari, cu o curte 
largă, iar în fundul curții niște grajduri frumoase, 
coteţe de tot felul și saiele! pentru oi. 

— Iaca, zise moşneagul, care era stăpânul, 
aceștia sunt porcii și dincoace sunt oile. Oile sunt 
mai multe decât porcii, acum cum vreţi voi să vă 
împărţiţi, vă înţelegeţi voi doi întreolaltă. Plata e 
aceeași și la unul, și la altul. Eu vă bag slugi pe câte 
trei ani. Dacă aţi împlinit trei ani, vă dau fiecăruia 
câte un sac de galbeni. 

— Bine, stăpâne dragul nostru, răspunseră 


feciorii. r 


Și a doua zi plecară unul cu oile, și altul cu 
porcii. În ziua următoare se schimbară, şi tot așa au 
făcut până când au împlinit trei ani. 

După ce s-au împlinit trei ani, cei doi fraţi, 
luându-și fiecare sacul cu galbeni, au plecat plini de 
voie-bună că merg la părinții lor, să le aducă bucurie 
mare, căci de acum vor avea și ei de toate și nu vor 


! Saia (regionalism, din limba turcă) — adăpost. 

mai îndura lipsurile şi sărăcia. 

Când au ajuns în pădurea unde s-au oprit o 
noapte la venirea lor, în urma lor s-au auzit tropote 
de cai. Veneau doisprezece tâlhari, care știau că au 
la ei doi saci de galbeni, și voiau să-i omoare și să le 


ia sacii cu aur. Tâlharii i-au înconjurat și cu sulițele 


îndreptate spre ei le cereau sacii cu galbeni. 

Fraţii scoaseră cele trei fire de păr de cerb, și 
scuturându-le de trei ori spuseră: 

— Veniţi, ajutoarele mele! 

Cât ai bate-n palme, se arătară în faţa lor trei 
cerbi uriași, și-i întrebară: 

— Ce porunci ne daţi, dragi stăpânii noștri? 

— Pe tâlharii ăştia să-i faceţi una cu pământul, 
că au vrut să ne omoare! 

Auzind tâlharii ce-i așteaptă, au luat-o care 
încotro, crezând că vor scăpa cu fuga, dar în zadar 
Cerbii i-au ajuns pe toți și i-au omorât. 

Acum fraţii erau foarte voioși că au scăpat de 
tâlhari şi s-au rugat de cerbi să-i conducă până când 
ies din pădure, ca nu cumva alți tâlhari să le iasă în 
cale. Unul din cerbi îi întrebă: 

— Unde vreţi voi să ajungeţi, dragi stăpânii 
noștri? 

— Vrem să ajungem la scumpii noștri părinți, 

care de trei ani ne așteaptă, răspunseră fraţii. 

— Al câtelea sat e de aici până acolo? îi întrebă 
cerbul. 

— Al treilea sat, cale de o zi pe picioare, 
răspunseră ei. 

— Luaţi sacii și-i legaţi bine între coarnele 
mele, zise unul din cerbi, iar voi vă urcați în spatele 
fraţilor mei, câte unul, și peste câteva clipe vom 
ajunge în satul vostru, și vă vom lăsa jos la 
marginea lui. 

N-a trecut ca de când vă povestesc, și feciorii 
noștri erau la marginea satului lor. Mulţumiră 
cerbilor şi-i îmbrăţișară ca pe niște fraţi buni. 

Feciorii își luară sacii în spinare și se îndreptară 
spre căsuţa lor, care acuma li se părea și mai mică, 
și unde îi așteptau bătrânii lor părinți. După ce s-au 
îmbrățișat, feciorii au luat cei doi saci și-i goliră î în 
mijlocul odăii. 

Când văzură atâta aur, au rămas înlemniţi bieţii 
părinţi. „De-acum am scăpat de sărăcie“, își ziceau 
ei. Și așa a și fost. 


Împăratul Verde, care stăpânea în țara lor, era 
foarte necăjit. Singura lui fată, la care se uita ca la 
lumina ochilor, a furat-o un zmeu. Împăratul a dat 

de știre în toată ţara și în ţările vecine, că acelui 
viteaz care-i va scăpa fata din mâinile zmeului și o 
va aduce acasă, îi va da jumătate din împărăție și 
fata de soție. | 

Auzind frații de necazul împăratului, s-au 
înțeles să meargă unul din ei să-și cerce norocul, dar 
nu știa care să meargă. Atunci unul o întrebă pe 
mamă-sa: 

— Mamă! Știi dumneata care din noi doi e mai 
întâi venit pe lume? 

— Știu, dragul mamii, răspunse mamă-sa, acela 
din voi doi care are un semn negru pe braţul drept e 
cel dintâi născut. 

Fraţii își suflecară mânecile și văzură pe braţul 
drept al unuia un semn negru cât un bob de linte. 
Abia acum au aflat și ei care e cel mai mare si care 
cel mai mic. 

Acum zise cel mai mare: 

— Eu mă duc la împăratul, să-i spun că eu îi 
aduc fata. 

Așa și făcu. Merse la împăratul și-i spuse: 

— Înălţate împărate! Eu mă duc să vă aduc fata 
acasă și am să omor zmeul. 

. — Bine, îi răspunse împăratul, dacă tu-mi aduci 
fata, îți dau jumătate din împărăția mea şi fata ţi-o 
34 


dau de soție, cum am hotărât. 

Voinicul nostru plecă la drum. Când a ajuns 
afară din satul-mpărătesc, scoase cele trei fire de 
păr, le scutură de trei ori și spuse: 

— Veniţi, ajutoarele mele! 

Și deodată se iviră cei trei cerbi-uriași, și-l 
întrebară: 

_— Ce porunci ne dai, drag stăpânul nostru? 

Voinicul îi răspunse: 

— Vreau să mergeţi cu mine la palatul zmeului, 
care a furat fata împăratului Verde, împăratul 
nostru, să mi-l omorâţi, să-i aduc fata, căci dacă i-o 
aduc, îmi dă jumătate din împărăție și fata de soție! 

— Bine, drag stăpânul nostru, răspunse unul 
din cei trei cerbi. Urcă-te călare în spinarea mea, 
leagă-te bine la ochi și ține-te bine de coarnele mele, 
și nu peste mult te voi lăsa la poarta zmeului. 

Voinicul nostru se urcă în spatele cerbului uriaș, 
se legă bine la ochi și se prinse cu amândouă mâinile 
de coarnele lui. Când fu gata, uriașul cerb se avântă 
în vânăţia cerului şi într-o clipeală nu se mai văzu de 
nori. 

După un zbor năprasnic, voinicul se văzu la 
poarta zmeului. 

— Acum stai aici, îi spuse cerbul, iar când te 

voi chema, să vii la mine să vezi zmeul mort. 

Cerbul, luându-și avânt, sări peste poartă în 
curtea zmeului. Acesta era în leagăn, se-nvârtea de 
nu i se vedea capul. Cerbul îi trânti o copită în 
leagăn, de sfărâmă oasele zmeului, încât nu se mai 
cunoștea nimic din el. 

— Drag stăpânul meu, strigă cerbul, vino să 
vezi zmeul! 

Când intră voinicul pe poartă, văzu în mijlocul 
curții un stârv fără nici o formă. Voinicul merse 
îndată la palat și începu a căuta prin toate odăile, 
după fata împăratului Verde. Când deschise o odaie 
frumoasă, văzu lângă fereastră o fată frumoasă, 
plângând. Când dădu ochii cu voinicul nostru, își 
şterse ochii, și-i spuse cu groază: 

— Vai, dragul meu voinic viteaz, dar cum ai 
cutezat să calci cu picioarele în palatul afurisitului 
istuia de zmeu, căci de te simte că ești aici, te face 
mici bucățele şi-ţi sărează carnea? 

— Nu mai purta nici 0 frică, draga mea, căci 
zmeul tău e mort, răspunse voinicul. Eu am venit cu 
poruncă de la tatăl tău, împăratul Verde, să te scap 
de robia lui. Acum vino cu mine în curte, căci acolo 
ne așteaptă ajutorul meu, un cerb uriaș, care m-a 
adus aici și cate a omorât zmeul. El ne va duce pe 

amândoi la mama ta şi la tatăl tău. 

— Vai, dragul meu voinic, nu ştiu cum să-ţi 
mulţumesc pentru binefacerea ta, căci eu nu mai 
trăgeam nădejde să-mi mai văd părinţii şi ţara mea. 

leșiră grăbiţi din palat și în mijlocul curții fata 
văzu frumosul cerb şi aproape de el rămășițele 
zmeului, din care nu se mai cunoştea nimic. Când 
ajunseră în fața cerbului, voinicul îl întrebă: 

— Acuma cum vom face, dragul meu ajutor? 

— Aşa cum am venit, tot aşa vom merge, căci 
pentru mine aceasta nu e nici o greutate, răspunse 
cerbul. 

Fata deodată își aduse aminte că fratele zmeului 
ei a furat pe fata împăratului Roșu, tot în ziua în 
care a fost furat-o pe ea, şi-i spuse voinicului. 

— Unde-i palatul lui? o întrebă voinicul. 

— Lăsaţi-l, că-l aflu eu, chiar dacă ar fi în 
gaură de şarpe, răspunse cerbul. Urcaţi-vă în 
spinarea mea și vă ţineţi bine unul de altul și de 
coarnele mele. 

Voinicul şi fata se suiră și se țineau bine de 
coarnele lui. Acesta se avântă ca-ntr-un zbor și se 
pomeniră în faţa palatului zmeului mai mic. 
Voinicul și fata săriră jos din spatele cerbului şi 
așteptară să vadă ce se va întâmpla cu acesta. 

Cerbul sări peste poartă și, dând faţă cu zmeul, 
nu mai aşteptă nici o mişcare, îi izbi o copită 
puternică în burtă şi-l rupse-n două, lăsându-l mort, 
neavând timp să zică nici mâlc! 

Acum strigă pe cei de-afară: 

— Dragii mei stăpâni, veniţi să vedeţi zmeul, şi 
căutaţi fata împăratului Roșu, s-o ducem și pe ea 
acasă. A 

Cei doi alergară repede și veniră cu fata, care 
plângea de marea bucurie că a scăpat de zmeu. 

Cerbul uriaș le spuse fetelor să se urce în spatele 
lui şi să se țină de coarnele lui, să se lege bine la 
ochi, iar voinicul la fel, căci el știa ce are să facă. 
După ce se așezară bine, cerbul își luă avânt și-ntr-o 
clipită erau nevăzuţi. 

Acum se apropiau de palatul împăratului Verde, 
care-i aștepta cu multă nerăbdare. Mai mare le-a fost 
bucuria când i-au văzut intrând pe poartă și pe fata 
împăratului Verde și a împăratului Roșu, pe care le 
scăpase voinicul. Acesta trimise vorbă fratelui său să 
vină îndată la curtea împăratului, ca să meargă el cu 
fata cealaltă, s-o ducă acasă la tatăl său, împăratul 
Roșu, căci aceasta are să-i fie soție. 

Cum ajunse acesta, luă fata, se urcară în spatele 
cerbului și porniră ca vântul spre ţara împăratului 

Roșu. Când ajunseră aici în curtea palatului, părinții 
fetei erau să înnebunească de bucurie, văzându-și 
fata scăpată din ghearele zmeului, căci începuseră 
să-și piardă orice nădejde. 

— Tu ești ginerele nostru drag, căci din toți 
prinții de împărați și crai, cari şi-au încercat norocul 
să ne scape fata, numai tu ne-ai putut-o aduce. 
Mâine dimineaţă îţi dau o trăsură cu patru cai, să 
mergi la părinţii tăi și la fratele tău şi să-i aduci aici 
să fie. și ei părtaşi la bucuria noastră când vă 
logodiţi, iar apoi să hotărâm împreună când ţinem 
nunta. 

Aceleași pregătiri se făceau de zor și la curtea 
împăratului Verde. S-au înţeles ca, întâi să se facă 
nunta aci, iar după o săptămână la împăratul Roșu. 
Şi s-au făcut două nunţi ca-n povești. 

Și așa doi băieţi gemeni din părinţi săraci au 
ajuns să fie împărați, și dacă n-or fi murit şi astăzi 
trăiesc. lar eu m-am suit călare pe un tăiș de coasă, 
ca să vin la dumneavoastră, să vă spun o poveste 
frumoasă, şi-am venit călare pe-un cocoș, ca să nu 
vin pe jos, apoi m-a dus în zbor o găină, ca să nu 
vin prin tină!. 


1 Tină (regionalism) — noroi. 


POVESTE DIN BANAT 


Împăratul orb şi feciorii lui 


A FOST ODATĂ un împărat ca toţi împărații, 
și împăratul acela s-a îmbolnăvit rău şi a zăcut cu 
anii întregi la pat. Câţi doctori mari au fost în ţara 
lui, pe toți i-a chemat să-i vadă boala și nimeni nu 
ştia să-i afle leacul, ba, până la urmă, a și orbit de 
amândoi ochii. 

A chemat şi doctori din alte ţări, dar tot în 
zădar. La urmă a adus vrăjitori, doar-doar îşi va afla 
leacul, 

Odată, un vrăjitor i-a spus: 

m Înălțate împărate, până nu vă veţi spăla pe 
ochi cu apă vie din apa Siloamului, nu veţi avea 
vedere în ochi, până nu veţi bea de trei ori din apa 
aceea, nu veţi putea fi sănătos. 

`~ Împăratul nu ştia pe cine să trimeată la așa 
depărtare mare, ca să-i aducă apă vie din apa 
Siloamului. Împăratul avea trei feciori, dintre care 

cei doi mai în vârstă erau bărbaţi întregi. Auzind ei 
pe tatăl lor necăjindu-se, că nu știe pe cine să trimită 
până la râul Siloamului, să-i aducă apă, feciorul cel 
mai mare îi zise: 

— Mă duc eu, tată drag. 

— Eu mă tem să te trimit pe tine, răspunse 
împăratul, că tu n-ai mai fost prin ţări străine, și nu 
cunoşti drumul și poți să te rătăceşti pe mare, că ai 
să faci un drum pe apă, mai lung decât pe uscat, mă 
tem să nu te prăpădești pe acolo. 

— Eu am nădejde să izbutesc să ajung la apa 
Siloamului și să mă întorc norocos, zise feciorul de 
împărat. 

— Bine, dragul meu, răspunse împăratul, iacă 
eu îți dau o pungă de galbeni, ca să ai cu ce să 
trăieşti pe drum. Când ajungi la mare, cumpără-ţi o 
barcă bună, şi mergi cu ea până în ţara Siloam, lasă 
"barca la țărm și mergi spre răsărit până ajungi la apă. 

Feciorul a plecat la drum. Ajungând la mare și-a 
cumpărat o barcă şi-a început a merge pe apă, 
vâslind cu nădejde. A mers mai multe zile-n şir, 
până când într-o bună zi a ajuns la un ostrov. Aici a 
văzut mai multe bărci legate la țărm. Și-a legat și el 
barca la țărm și, ieșind din barcă, s-a îndreptat spre 
locul unde vedea multă lume veselă adunată. Stătu 

să vadă nu cumva e vreo nuntă. După câtva timp 
întrebă pe un fecior de seama lui ce este aici. Acesta 
îi spuse că aici e o casă de oaspeţi și loc de 
petrecere. Se așeză acum și el la o masă și ceru să i 
se aducă ceva mâncare. 

A mâncat şi a băut până s-a săturat, căci, ce-i 
drept, era tare flămând. După aceea veni la masa lui 
o fată frumoasă, și, văzându-l străin, îi spuse să 
vină să joace și el în horă. Feciorul de împărat a 
mers bucuros, că-i plăcea jocul. Și aşa acesta nu s-a 
mai gândit să plece mai departe şi a rămas aici să-și 
petreacă. 

Au trecut săptămâni, ba chiar luni, și împăratul 
văzând că băiatul său nu mai vine de atâta timp, a 
crezut că s-a prăpădit și și-a luat gândul de la el, și 
se gândea pe cine ar putea să-l trimită la Siloam. 
Într-o zi, feciorul mijlociu îl rugă pe tatăl său, 
zicându-i: 

— Tată, lasă-mă să merg și eu să-ncerc, căci 
altul mai de încredere decât mine n-ai să găsești. 

— Eu te-aș lăsa, dragul meu, dar mă tem că 
te-oi pierde şi pe tine, şi-atunci ce mă fac? răspunse 
împăratul. 

— Am nădejde că n-o să mă prăpădesc, căci 
doar și pe uscat și pe mare sunt tot oameni buni, 

care își văd de treburile lor. Te rog să mă laşi să 
plec! 

— Bine, dragul tatii, dacă crezi tu așa, pleacă 
într-un ceas cu noroc, zise tatăl său. 

A doua zi, împăratul îi dete și acestuia o pungă 
de galbeni și băiatul, luându-și rămas bun, a plecat. 
A făcut și el ca fratele său și a ajuns la ostrov, unde 
s-au întâlnit amândoi. S-au bucurat mult când s-au 
văzut și, de părere de bine, s-au pus să-și petreacă. 
Şi-au petrecut o zi-două, ba chiar nouă, și încă de 
vreo câteva ori nouă, şi de apă vie au uitat ca 
pământul. 

Împăratul și de astă dată şi-a pierdut orice 
nădejde. 

Feciorul cel mai mic al împăratului, văzându-l 
tot mai trist și mai bolnav, îi zise: 

— Înălţate împărat și preabunul meu tată, te rog 
să-mi dai voie să merg și eu să-mi încerc puterile, 
poate voi avea norocul să-mi întrec fraţii. 

— Bine, dragul meu, răspunse împăratul, 
numai să ai grijă de tine, ca nu cumva să te pierd şi 
pe tine şi să rămân fără nici un ajutor acum la 
bătrâneţe. 

A doua zi dimineaţă, tatăl său i-a dat și lui o 
pungă de galbeni. Luându-și rămas bun, feciorul cel 


43 


mic a zis un doamne-ajută și a plecat. f 

După câteva zile de drum a ajuns la mare. Și-a 
cumpărat o barcă și-a întins-o la drum pe apă. S-a 
dus, s-a tot dus, cale lungă să-i ajungă, cum se zice 
din poveste că-nainte mult mai este. Feciorul nostru 
a avut norocul să-l ajungă din urmă o barcă mare, 
mânată de vânt, având pânze multe, pe care vântul 
le umfla și-mpingea barca cu mare putere. Marinarii 
l-au luat cu ei, legând bărcuţa de a lor. Și așa, în 
câteva zile, s-au văzut la ostrov, unde s-au oprit și 
ei. A 

Mai mare îi fu bucuria, dar și mirarea când 
întâlni aici pe fraţii săi. Fratele lor cel mic îi întrebă 
numaidecât dacă sunt în drum spre casă și dacă au 

ajuns la apa Siloamului. Fraţii lui nu ştiau ce să-i 

răspundă şi se uitau unul la altul. Întrebarea a rămas 
fără răspuns. Peste noapte, cei doi frați mai mari 
s-au hotărât să se scoale de dimineaţă și pe furiș să 
pornească la drum înaintea fratelui lor. 

A doua zi dimineaţa, când s-a sculat fratele cel 
mic și-a căutat să-și găsească fraţii, nu i-a mai aflat. 
S-a dus să-și vadă de drum, neștiind ce să creadă 
despre ei. 

Ajuns la barcă, s-a urcat în ea şi s-a cam mâi 
dus. După o vreme oarecare, feciorul nostru a văzut 

o broască ţestoasă înotând pe lângă barcă. Uitân- 
du-se la ea, a văzut că avea numai trei picioare, 
unul fiindu-i rupt şi nu se putea ajuta la înot. 
Feciorului nostru i s-a făcut milă văzând-o cum se 
luptă cu valurile. A întins o mână ca s-o ridice în 
barcă. Broasca a început să-i vorbească: 

— Vai, dragul meu, îmi faci un mare bine, căci 
mă scapi de la moarte. Am niște dușmani, toți fraţi 
de ai mei, care ar vrea să mă vadă moartă. 

Feciorul a rămas foarte mirat când a auzit-o 
vorbind. După ce a scos-o din mare şi a aşezat-o în 
barcă, broasca i-a zis: i 

— Îţi mulţumesc foarte mult pentru binefacere 
și am să-ți răsplătesc. Fraţii tăi, care au trecut cu 
bărcile pe lângă mine, m-au văzut cum mă zbăteam 
să înot, și nu li s-a făcut milă de mine să mă ia în 
barcă. I-am rugat să mă ajute și n-au voit. 

— Ai văzut pe fraţii mei cu cele două bărci? o 
întrebă feciorul de împărat. 

— Da, i-am văzut, răspunse aceasta, și să ai 

_ grijă, căci fraţii tăi au gânduri rele și nu ştiu cum să 

se scape de tine. Ei trebuiau să fie de mult acasă la 
„tatăl vostru, cu apa vie din Siloam, și acum ar fi 
„vindecat pe împărat și de boală și de ochi, și dacă nu 
- veneai tu, ei nici acum n-ar fi plecat. 


fi 

Feciorul nostru a rămas foarte trist la vorbele 
spuse de broască. Acum el se gândea că oare cine ar 
fi această ființă care vorbește, și se hotărî s-o 
întrebe: 

— Rogu-te, cine ești de ştii vorbi ca noi, 
oamenii, şi de unde le știi toate? 

— Eu, dragul meu, sunt una din cercetașele 
bunei noastre stăpâne, Zâna Mării. Tu ai un suflet 
bun și curat, de aceea m-a trimis în calea ta, ca să te 
ajut. Îndată ne ajunge din urmă corabia cu pânze, 
care te-a adus până la ostrov. Când vei ajunge în 
grădina de lângă Siloam, vei vedea în poarta ei nouă 
paznici uriaşi, călugări, să le săruţi mâinile și să-i 
rogi să-ți dea voie să iei apă vie din Siloam. Ai grijă 
că fraţii tăi vor schimba apa din plosca ta, dar tu, 
după ce ai ajuns la tatăl vostru, să-i lași pe ei să-i 
dea apă vie și numai după ce i-au dat ei și nu s-a 
vindecat tatăl vostru, numai după aceea să-l rogi pe 
tatăl tău să beie din aceeași ploscă din mâna ta, 
şi-ndată se va vindeca. 

lacă zăriră barca cu pânze, care se opri, şi 
spuseră fiului de împărat să se urce în barca lor mare 
și porniră în grabă. 

Nu după mult timp ajunseră din urmă și cele 
două bărci ale fraților lui, și-i poftiră să se suie și ei 

în corabia mare cu pânze. Dacă fraţii lui ar fi știut că 
el e în corabie, n-ar fi primit invitarea, dar acum 
după ce s-au văzut, a fost prea târziu. 

După puţine zile, corabia a ajuns la țărm. Cei 
doi frați s-au coborât și luându-și bărcile le-au legat 
la țărm. Acum mergeau toți trei spre apa Siloamului. 
Când au ajuns la apa Siloamului, fratele cel mai mic 
i-a lăsat pe fraţii săi să meargă înainte să-și ia apă. 
Aceștia se duseră, și când ajunseră la poartă, văzând 
călugării aceia uriași, îi întrebară: 

— Unde-i apa Siloamului? 

— Vedeţi apa aceasta limpede? Aceasta este. 

Ei nu mai spuseră nici un cuvânt, ci în grabă se 
îndreptară spre apă. Îşi umplură ploştile și bucuroși 
plecară repede la drum. Fratele cel mic a făcut așa 
după cum l-a învăţat broasca: a sărutat mâinile celor 
nouă călugări și îi rugă să-i dea voie să ia apă vie din 
Siloam. Cel mai bătrân dintre călugări luă. de mână 
pe fecior şi-l duse la apă, îi luă plosca din mână și 
i-o umplu cu apă și i-o dete, 

Feciorul mulţumi și plecă în urma fraţilor, dar 
nu-i mai află. S-au grăbit ca să ajungă acasă înainiea 
fratelui lor mai mic. Acesta nici nu se grăbi. 
Ajungând la mare, a aflat numai o barcă, căci cele 
două au plecat, şi se vedeau departe pe mare. Lângă 

barcă a dat cu ochii de broască. Văzându-l ea, îi 
spuse că frații i-au plecat foarte grăbiţi. Apoi îi 
spuse să mai zăbovească o zi-două, căci corabia 
care i-a adus se-ntoarce și ea spre casă și așa îi va 
ajunge pe fraţi pe mare, și vor merge împreună. 

După două zile, barca aceea mare și-a întins 
toate pânzele și a pornit spre casă, ducând și pe 
feciorul nostru. Vântul umfla pânzele, iar barca 
fugea ca o nălucă pe valurile mării. După câteva zile 
de drum, se pomeniră ajunși la țărm. Feciorul nostru 
nu se grăbea, ca să-l ajungă fraţii din urmă. A doua 
zi se apropie de țărm o barcă tot cu pânze, care 
aduse și pe fraţii lui. 

Acum toţi trei porniră la drum spre palatul unde 
îi aștepta de atâta amar de vreme bătrânul lor tată 
orb și bolnav de moarte. Au mers cu mare grabă, ca 
să ajungă cât mai repede, dându-și seama cei dci 
frați mai mari că au petrecut pe ostrov câteva luni de 
zile, când puteau să fi ajuns de mult la tatăl lor, ca 
să-i scurteze suferinţele. 

Într-o seară s-au oprit la o casă de om bogat, 
care, văzându-i încărcaţi de praf, îi pofti să rămâie 
peste noapte la el. Feciorii primiră bucuroși 
găzduirea şi se odihniră de osteneala drumului lung. 
Noaptea, cei doi fraţi se sfătuiră să golească apa vie 

din plosca fratelui lor şi s-o înlocuiască cu apă de 
ploaie. Așa și făcură. Acum cei doi fraţi erau siguri 
că numai cu apa vie adusă de ei doi se va vindeca 
tatăl lor. Fratele lor nu va avea cu ce să se laude 
înaintea tatălui lor, îşi ziceau ei. 

După mai multe zile de drum au ajuns voioși toți 
trei la palatul tatălui lor, care trăgea de moarte. Toţi 
doctorii care erau în jurul patului în care împăratul se 
lupta cu moartea spuneau curtenilor să se pregătească 
de cele trebuincioase unei înmormântări împărătești, 
deoatece moartea împăratului este așteptată clipeală 
de clipeală. Cum ajunseră feciorii în faţa tatălui lor, 
acesta își adună cele din urmă puteri, se ridică şi-i 
întrebă: 

— Adus-aţi apă vic? 

— Adus, tată drag! și-i întinse plosca cu apă vie 


cel mai mare. 


Cum se spălă cu ea pe ochi, în loc să vadă cu ei, 
l-au luat nişte dureri îngrozitoare şi începu a se văita, 
încât ţi se sfâșia inima de durere văzându-i chinurile. 
Feciorul mijlociu îi întinse plosca sa, crezând că-i va 
ajuta. În zădar, durerile creșteau și mai mult. Atunci 


„feciorul cel mai mic se apropie de tatăl lor, luă 


plosca din faţa lui și i-o întinse. Împăratul luă apa în 


p mână și își spălă ochii. Atunci ochii împăratului se 

deschiseră mari și frumoși şi durerile îi trecură în 
aceeași clipă. Și-a vărsat apă în mâini şi a început 
să-și spele întreg corpul; a băut de trei ori și deodată 
împăratul s-a ridicat din pat şi umbla voios prin casă, 
spunând mereu că se simte aşa 'cum s-a simţit când a 
fost fecior. 

Toată lumea s-a bucurat de puterea acelei ape, și 
nimeni nu vorbea decât numai despre vindecarea 
împăratului, bucurându-se toți de bucuria lui. 

Acum împăratului îi veni poftă să mănânce pește 
verde! și trimise feciorii să-i prindă pește din mare. 
Aici ei se împrăştiară unul de altul și şi-a ales fiecare 
locul care i se părea mai potrivit. Feciorul cel mai 
mic și-a ales loc la umbra unei sălcii mari. Mai mare 
i-a fost bucuria când dete cu ochii de broasca 
înţeleaptă, care se apropie de el. 

Aceasta îl întrebă: 

— Ce fel de pește ar dori tatăl tău să mănânce? 

— Lui totdeauna i-a plăcut somnul, îi răspunse 
feciorul împăratului. 

— Aşteaptă-mă puţin aici, că eu mă duc să-ți 
abat niște somni frumoși, ca să-ţi prinzi de care îţi 
place, zise broasca și plecă înotând. 

Deodată s-au adunat o mulţime de somni grași şi 


1 Peşte verde — peşte proaspăt. 

frumoși. Feciorul nostru, aruncând mreaja!, prinse 
doi somni deodată. Scoase mreaja cu peşti din mare și 
Juând-o în spate a plecat voios spre casă. În drum îi 
ieşi în cale Zâna Mării și-i spuse: 

— Dragul meu, să ai grijă, că în somnul cel mai 
mare vei afla o piatră dè diamant, care are putere să 
împlinească toate dorinţele omului, dacă îi cere așa: 
„Draga mea piatră frumoasă, fă-mi cutare lucru“, și 
îndată-și vede dorința împlinită, dar de acel lucru să 
nu.se apropie oameni cu suflete îndrăcite, căci îndată 
îi prăpădește. 

După aceasta, zâna s-a dus ca o nălucă. 

Feciorul nostru, foarte bucuros de cele ce îi spuse 
zâna, merse grăbit spre palat și a intrat la tatăl său și 
- i-a arătat peştii. Împăratul s-a bucurat foarte mult 
văzând așa peşti mari şi frumoși şi și-a sărutat feciorul 
de părere de bine. Acesta se duse și luând un cuţit a 
spintecat peștele mai mare în două și a scos piatra de 
diamant, apoi a dat bucătarului să-i facă din amândoi 
peștii mâncarea plăcută împăratului. 

Când a fost mâncarea gata, iată că vin și ceilalți 
doi feciori de la pescuit. Împăratul i-a întrebat: 

— Noa, dragii mei, voi ce aţi prins? 


! Mreajă — unealtă de pescuit formată dintr-o pânză foarte uşoară, cu 
“ochiuri relativ mari și împletită din aţă subţire. 


Să 


—- Jacă, zise cel mai mare fecior, eu am prins doi 
peşti cam mici, dar cred că vor fi buni. 

— Dar tu câţi ai prins? îl întrebă pe cel mijlociu. 

— Eu am prins trei, dar mici de tot, răspunse 
feciorul. 

— Mergeţi și-i daţi pisicii, să-i mănânce, căci 
fratele vostru mi-a adus doi somni mari, din care ne 
săturăm cu toată curtea, le porunci împăratul. 

La masă îi întrebă împăratul pe feciori: 

— Unde aţi fost voi la pescuit? Nu aţi fost toţi trei 
la mare? 

— Toţi trei am fost la mare, dar acolo unde am 
pescuit noi n-am văzut decât numai pești mici. Fratele 
nostru a fost mai norocos, răspunse feciorul cel mai în 
vârstă. 

— Dar ce fel de apă vie mi-aţi adus voi, că cra să 
mor de durerile care m-au cuprins când mi-aţi dat 
să-mi spăl ochii, şi-ndată ce mi-a dat frățiorul vostru 
mi-am recăpătat vederea și m-am făcut sănătos. Nu 
cumva ați avut voi vreun gând rău în sufletul vostru? 

— N-am avut nici un gând rău, dar cred că noi 
doi suntem fără noroc, răspunseră cei doi fraţi. 

A doua zi era ziua împăratului. Feciorul cel mai 
tânăr luă piatra de diamant, ieși în poarta palatului și-i 
ceru așa: 

— Draga mea piatră frumoasă, 
Fă-mi, te rog, un pod de aur 
De la poartă până-n deal la vie! 


Deodată se întinde un pod de toată frumuseţea, de 
la poarta palatului, peste valea care trecea prin faţă și 
până sus la dealul cu via împărătească. 

Dimineaţa, când a ieşit împăratul afară pe poartă, 
a rămas minunat de acea arătare, şi nu-i venea să-și 
creadă ochilor. Merse pe pod, trecu peste vale și se tot 
minuna de unde-i vin atâtea bucurii nespus de mari. 

Feciorii împăratului ieşiră şi ei să vadă acea mare 
minune, şi nu se putură răbda să nu treacă pe acel pod 
căzut din cer. Merseră amândoi alăturea, şi când 
ajunseră deasupra văii, podul de aur se desfăcu în 
două, şi-ntr-o clipeală apa îi înghiţi pe loc, iar podul 
s-a îndreptat așa cum a fost, 

Și așa s-au prăpădit cei doi feciori ai împăratului 
care-și dușmăneau fratele mai mic și care n-aveau nici 
o durere de tatăl lor bătrân, orb și bolnav, ba, ei 
atunci își petreceau mai bine pe ostrov, când tatăl lor 
gemea ziua-noaptea de durerile mari ale morţii. 


Bine faci, bine trăieşti, 
Rău gândești, rău nimerești! 


POVESTE AROMÂNĂ 


Zâna zânelor 


CE ERA, CE NU ERA, era odată un împărat 
tânăr, fiu de mare împărat, care avea o nespusă 
patimă să meargă la vânătoare. 

Într-o zi, se sculă dis-de-dimineaţă şi, împreună 
cu patru dregători credincioși, porniră călări peste 
câmpii. 

Ajungând într-o pădure, se despărţiră, fiecare 
apucând în altă parte. Împăratul î îşi tinu drumul pe 
mijlocul pădurii; şi, tot uitându-se jur-împrejur, zări 
lângă el o ciută sprintenă și frumoasă, frumoasă 
Cum nu se poate spune cu gura. Ciuta avea la gât o 
salbă de mărgăritare, mari cât oul de porumbiţă, iar 
la picioare, mai sus de genunchi, purta brățări de 
aur lucrate numai și numai în fire de aur. 

Văzând că vietatea e aşa de frumoasă, împăratul 
nu putu să tragă în ea cu arcul, ci se hotărî s-o 
prinză de vie. Şi o alergă călare, la galop, o fugări 

din toate puterile, și pe jos, goni după ea ca un 
nebun, se roti ca un vârtej, dar toată străduinţa lui fu 
zadarnică. 

Se dumirea că nu e cu putinţă să prinză ciuta de 
vie, însă el tot mai alerga, pornit pe urmele ei. 
Ciuta, simțind că împăratul o să gonească așa 
întruna după dânsa, coti în salturi către o vale şi ieși 
din pădure, apucând drumul peste câmpie. 
Împăratul, speriat c-o scapă, îşi chemă dregătorii în 
grabă și porniră împreună pe urmele ei. Şi aşa, fiind 
în mijlocul câmpului, o înconjurară din toate părțile, 
apropiindu-se cu mare dibăcie. Ciuta, aflându-se la 
strâmtoare, făcu o săritură înaltă şi pieri într-un lac 
rotund care se afla chiar în inima câmpiei. 

Împăratul şi însoțitorii lui se apropiară tiptil, 
uitându-se mereu acolo şi așteptând cu nerăbdare să 
iasă ciuta din apă; dar, aşteptară aproape toată ziua 
şi ciuta nu se mai văzu pe acolo și nici glasul ei nu 
se auzi. 

Amurgise, se întuneca, și împăratul uitase să 
mai plece. Unul din dregătorii lui, neputând să-și 
ascunză spaima ce-l apucase înnoptând într-un loc 
atât de îndepărtat și părăsit, începu să-i zică 
împăratului astfel: 

— Mărite împărate, luminăţia ta, cată să plecăm 

cât mai curând de lângă balta asta, că mie nu mi se 
pate a bine. Mintea mea îmi spune că ciuta pe careo 
văzurăm nu e ciută adevărată, ci mai degrabă vreo 
nălucă gata să ne facă vreun pocinog. Te rog, 
mărite-impărate, hai să plecăm cât mai curând din 
locul ăsta părăsit, căci căinţa de apoi nu mai este de 
nici un folos. 

Împăratul, auzind vorbele ministrului, îi 
răspunse nepăsător: 

— Cui i-e frică de năluci şi de fiare sălbatice să 
nu plece la vânătoare. E drept că era mai bine să nu 
fi văzut ciuta asta, dar acuma, c-am întâlnit-o și-am 
zărit-o cum a sărit în lac, nu pot să plec până ce nu 
Cunosc sfârşitul poveștii ăsteia. 

Ministrul şi supuşii plecară capetele şi tăcură. Îşi 
puseră în minte să şadă toată noaptea pe marginea 
lacului şi să adaste ciuta, Nu-și mişcau ochii de la 
apă, ca nu cumva ciuta să iasă și ei să n-o zărească, 
Dar aşteptară până la miezul nopții şi nu văzură nici 
ciută, nici nimic. Osteniţi de alergătură, căscară și 
adormiră. 

Când se deșteptară, în zori, ce să vază? Un palat 
luminos ce lucea ca soarele de dimineaţă. Împăratul, 
când îl privi, fu cât p-aci să-și piarză minţile de 
uimire. 

‘Ministrul, cu ochii căscaţi la o astfel de 
minunăţie, pe cât era de speriat la început, pe încă 
atâta se mai înfricoșă. Și cu adevărat, era de speriat 
şi de înfricoșat la ivirea vedeniei neașteptate. Dar 
împăratului, nici frica nu-i trecu prin minte, nici 
sperietura nu-i pătrunse în inimă; se sculă cu mare 
bărbăţie și plecă să cunoască ce fel de palat este 
acela şi ce oameni viețuiesc înăuntru. Și apro- 
piindu-se, văzu că toate porţile sunt deschise. 
Înaintă fără sfială, se uită în sus, se uită în părţi, şi 
nu văzu nici un om, Trecu dintr-o tindă boltită într-o 
sală mare, împodobită cu lucruri scumpe și 
strălucitoare; păşi mai înăuntru și ce să vază? Un 
scaun împărătesc. Pe scaunul acela împărătesc stătea 
o fată de vreo șaptesprezece ani, iar împrejurul ei și 
al tronului ei ședeau douăsprezece fete, toate în 
picioare și cu mâinile la piept. 

Împăratul, de mirare, rămase mut și în loc să fie 
înfricoșat de-o astfel de nălucă, el își îndrepiă niște 
priviri atât de duioase către fata care odihnea pe 
scaunul împărătesc, se uită la dânsa cu atâta drag și 
cu atâta dor, încât se părea că din ochii lui curgea 
sânge în loc de lacrimi. 

Fata, nemișcată pe tron, văzând cu înfiorare 
semnele de iubire duioasă ale împăratului, îi zise: 

— Voinicule tânăr! De ce te uiţi la mine aşa de 
duios? Oare nu mă cunoşti într-adevăr? Eu sunt 
ciuta de ieri, pe care ai fugărit-o toată ziua! Eu 
m-am aruncat în lac pierind dinaintea ochilor tăi! Eu 
sunt zâna, împărăteasă a zânelor, pornită de şase 
luni din ţara mea! Am alergat prin toată lumea și am 
văzut multe feluri de flăcăi, tineri și frumoși, dar de 
nici unul nu mi s-a-ncălzit inima. Trecând și prin 
locurile acestea, te întâlnii pe tine, şi din clipa în 
care te-am zărit, mi s-a tulburat mintea și n-am știut 
ce să mai fac cu focul care-mi aprinse inima. M-am 
prefăcut în ciută, să pot să te-nșel, să alergi după 
mine. Și aşa, văzându-te cum goneai în urma mea, 
cu acea mare dorinţă, mă aruncai în lac, făcându-mă 
nevăzută. Însă pricepând că ţi-ai pus în minte să 
m-aştepţi până-n zori pe marginea lacului, eu cu 
roabele mele, în timp ce voi dormeaţi, am ridicat 
palatul ăsta ca să te fac să vii la mine și să-ţi 
vorbesc. 
Când isprăvi zâna cuvintele, iată că o altă zână 
îi aduse înainte o carte, o scrisoare, dându-i-o și 
făcându-i plecăciuni. Împărăteasa zânelor citi cartea 
şi începu numaidecât să plângă, cu lacrimi ca ploaia. 
Împăratul, neștiind pricina plânsului, se mira și se 
frământa, neputincios, și aștepta. În cele din urmă, 


58 


împărăteasa zânelor îşi şterse lacrimile şi-i zise 
împăratului aşa: 

— Voinicule tânăr, cartea asta îmi aduse vestea 
tristă că mi-a murit mama; și mă cheamă toate 
zânele acolo să mă sui pe scaunul împărătesc. Dar 
îmi pare rău că trebuie să mă despart de tine. Însă, 
iubitul meu, să știi că dacă te-oi afla credincios faţă 
de mine, într-o zi eu tot am să te iau de bărbat. 

Și spunând împărăteasa vorbele astea, se făcu 
nevăzută. Împăratul, cu însoțitorii lui, de unde se 
găseau în palatul luminos, se pomeniră lângă o 
baltă, într-o livadă mică și întunecoasă, fără urmă 
de om sau pasăre. | 

Făcându-se apoi ziuă albă, împăratul și cei ce-l 
însoțeau văzură că nu'mai era nici un fel de palat 
prin apropiere. Așa că de mirare li se părea că 
visează şi că ei nu sunt aievea. Se sculară de-acolo și 
porniră către casă. 

De-atunci, împăratul fu cuprins de grele gânduri 
şi tainice dorinţi. De nimic nu mai avea chef pe 
lumea asta, căci zi şi noapte mintea lui nu pleca de 
la împărăteasa zânelor. Toate lucrurile lumești erau 
dinaintea ochilor lui deșarte; nu vru să mai ştie nici 


„de ale împărăției, nimic nu-l mai mulțumea în viaţă, 


decât plecarea la vânătoare. 

Trecură trei ani şi împăratul nu putu să-și 
schimbe gândurile; oamenii lui îl povăţuiau să-și 
lase la o parte visurile acelea, dar el nu asculta pe 
nimeni și ce-i șoptea inima lui numai aia făcea. 

După trei ani de aşteptare, într-o zi, împăratul 
pieri din mijlocul palatului. Nimeni nu ştia încotro 
se dusese. Şi pe când oamenii împărătești îl căutau 
pretutindeni, el se afla lângă genunchii împărătesei 
zânelor,. 

Împărăteasa îl privea cu mare dor și-i şoptea, 
minunându-se: 

— Iubitul meu și frumosul meu, eu nu credeam 
că pe pământ poate să existe o iubire atât de tare la un 
voinic pentru draga lui. Iubitul meu, am văzut că trei 
ani de zile nu m-ai uitat nici ziua, nici noaptea, trei 
ani de zile ai fost întristat și gălbejit ca frunza căzută 
la începutul verii, şi, de câte ori te vedeam cu faţa 
suptă de neîmplinirea dorului, crede-mă că mintea mi 
se zdruncina; dar nici altminterea nu puteam să fac, 
pentru că datinele noastre, așa îmi cereau. Acuma a 
venit vremea să fim împreună; însă trebuie mai întâi 
să-mi dai vorba de omenie că grice-ai vedea cu ochii 
tăi, bune ori rele, n-o să mă-ntrebi cum e și cum nu 
e, și nici n-o să te-apuci să judeci lucrurile; ci 
totdeauna tu să te prefaci că n-auzi şi că nu vezi, 

fiindcă numai aşa o să izbutim să trăim împreună. 
Dacă nu vei face cum îţi zic, atuncea o să trăim 
despărțiți şi nevăzuţi unul de altul. Însă tu să știi că o 
zână nu face niciodată un lucru urât. 

Şi așa, după ce se învoiră, împăratul și zâna 
zânelor se puseră să facă nunta. O săptămână 
întreagă ținură petrecerile nunţii, întreaga împărăție 
fu în mare și strălucită sărbătoare. 

Vremea trecu repede. Împăratul trăia cu nevastă- 
sa o viaţă frumoasă, frumoasă cum nu se poaie 
spune cu vorba. x 

După un an, zâna nevastă născu un băiețel 
frumos, voinic şi înzestrat nevoie mare, un fecior pe 
l care doi ochi răi să nu-l vază. Zânele îngrijiră de 
„copil, îl deteră lui taică-său în braţe, taică-său îl luă 
cu mare grijă şi-l mângâie, îl sărută cu nespusă 
dragoste, apoi îl dete maică-si; zâna nevastă luă 
„copilul în poală, și bătu din palme cât putu. Îndată 
„veni o zgripțuroaică bătrână și înfricoșătoare și, tot 
| uitându-se la zâna nevastă, aștepta cu gura pie 
gata să înhaţe copilul. 

7 Zâna prinse copilul din poală cu amândouă 
mâinile, şi fără să-i fie milă, îl azvârli în gura 
_zgripţuroaicei, zicându-i: 

— Ia căţelu ăsta de-acilea, că nu pot să-l sufăr 

înaintea ochilor! 

Când văzu, împăratul, copilul dat în gura 
zgripţuroaicei, cu mâinile maică-si, era cât p-aci 
să-și piardă minţile. Se cruci frământându-se și se 
zbătu neputincios. 

De multe ori vru să-şi deschidă gura, să-i zică 
muieri-si cele nezise, dar își aducea mereu aminte 
de legământul pe care-l făcuse cu dânsa înainte de 
cununie, și nu putu să-și calce vorba de omenie dată 
atunci cu mare bucurie. 

„Aşa că împăratul, vrând-nevrând, se făcu 
sărmanul că n-aude și că nu vede nimic, nu-i zise 
muieri-si nici că-i albă, nici că-i neagră. 

Cu astăzi, cu mâine, trecu așa încă un an, și 
nevasta sa rămase grea a doua oară. 

Împlinindu-se nouă luni, născu o fată; dar ce 
fată, că parcă era luna plină pe cerul senin după 
ploaie! Împăratul se bucură nespus de mult, 
zicându-și în mintea lui: „În locul băiatului, pe care 
mamă-sa nemiloasă îl dete zgripţuroaicei să-l 
mănânce, norocul îmi deţe fata asta atât de 
frumoasă, ca să-mi îndulcească inima“. * 

După vreo cincisprezece zile, într-o dimineaţă, 
zâna nevastă își luă fata în braţe și ieși cu ea în 
bătătură să se plimbe. Bărbatul şedea la fereastră, 

uitându-se la nevastă și la fetică şi simțind o duioasă 
bucurie. Dar mulţumirea cea mare a împăratului nu 
tinu mult, căci zâna zânelor, văzându-l cât de mult 
se bucură, ce făcu? Chemă zece roabe de-ale ei şi le 
zise să aprindă un foc uriaș și după ce focul se înţeţi 
bine, zâna nevastă azvârli în mijlocul flăcărilor 
copila, fără nici o milă și fără nici o jale. 

H Văzând împăratul cum copila aceea frumoasă 
| este arsă de vie de maică-sa, o cutremurare îi 
cuprinse întreaga ființă și, de mult rău ce-i venea, 
viaţa nu și-o mai dorea. Se sculă cu inima rea și 
ochii plini de lacrimi și se duse de se-nchise singur 
într-o odaie și plânse, plânse, până ce i se tăcură 
ochii negri și stinși ca tăciunii. ' 

Dar cu toate că suferea cumplit pentru băiatul 
mâncat de zgripțuroaică și pentru fetica arsă în 
“flăcări, el, sărmanul, ca să nu-și calce vorba de 
omenie pe care i-o dăduse înainte de însurătoare, nu 
deschise gura să-i zică nimic urât neveste-si. 

Și așa, zi cu zi, împăratul, din suspinări de 
dorul fetiţei şi-al băiatului, slăbi și se topi, încât 
rămase numai osul și pielea pe trupul lui. Într-o 
„seară, zâna nevastă îi zise: 

— Bărbate, aflai că vecinii tăi s- au sculat asupra 
“stăpânirii tale și vor să-ţi bată oastea și de-or putea 

or să-ţi ia şi împărăţia. Miniștrii, cu oamenii cei mai 
aleşi de acolo, sunt pe pânduri. Cea mai mare grijăa 
lor este că n-au împărat. Nu știu ce să facă și ce să 
dreagă. Și fiindcă lucrurile stau așa cum ți le spusei, 
trebuie să te scoli şi să te duci în împărăţia ta, să-ți 
pui lucrurile la cale. Dar, de hainii care vor să te 
bată, să nu te sperii, că eu cu toată oaste mea de 
zâne o să viu să-ţi ajut, să te scap de toate răutățile 
dușmănești. 

Zicând vorbele astea, zâna nevastă bătu din 
palme și îndată veniră două zâne tinere. Împărăteasa 
le porunci: 

— Luaţi-l pe bărbatu-meu și într-o clipă să-l 
duceţi în palatul împărăției lui, după cum îl 
aduserăţi aici acum doi ani. 

Cele două zâne îl luară pe tânăr de umeri și, 
până să te freci la ochi, împăratul se afla în mijlocu! 
palatului. Ministrul cu cei doisprezece fruntași ai 
sfatului împărătesc, când își văzură stăpânul, se 
bucurară și se mirară. Îl întrebară unde fusese atâta 
amar de vreme, iar împăratul le povesti toate, toate, 
în afară de păţaniile lui cu băieţelui și cu fetița; dar 
fiecare vorbă ce-i ieşea din gură parcă era frământată 
cu pelin amar. ` 

Zvonul se răspândi. Auzind toţi prietenii și 

supușii că tânărul împărat, pierdut acum doi ani de 
zile, a venit sănătos în scaunul împărăției sale, se 
duseră care mai de care să-i ureze bun venit, 

A doua zi, se ţinu marele sfat împărătesc, 
vorbindu-se de-ale bătăliei, până la amurgitul serii; 
a treia zi, ajunse știrea în palat că vrăjmașul trecuse 
hotarele, cu oaste multă și nenumărată. Împăratul îşi 
făcu toate planurile și, a patra zi, strângându-și toată 
oastea, plecă la bătălie. 

Armata mergea înainte, iar merindele şi berea 
veneau cărate în urmă. Oamenii care duceau 
samarele fură doborâţi de oastea zânelor. Zânele 
luară toată mâncarea și toată băutura, le răsturnară 
pe jos și le călcară cu picioarele, le stricară în așa fel 
că rămășițele lor nu le-ar mai fi mâncat nici câinii şi 
nici porcii. Oștenii se-ntoarseră necăjiţi spre casă, 
necăjiţi, speriaţi, amărâţi. Şi cum umblau ei așa 
întristaţi de marele rău ce-l păţiseră, împărăteasa 

„Zânelor le ieși în cale și le zise: 

— Cale bună vă urez și noroc, flăcăi credincioși 
ai împăratului. | 

— De noroc să ai parte, tânără doamnă. 

— Dar vă întreb, feciori ai împăratului, de ce 
sunteți atât de întristaţi? Nu cumva din cauza. 

- merindelor pe care vi le stricară zânele? 

Auzind vorbele astea, oamenii se uitară unul la 
altul, ochi în ochi, și rămaseră tăcuţi. Împărăteasa 
zânelor le mai zise: 

— Flăcăi credincioși ai împăratului, nu vă jeliţi 
și nu vă-ntristaţi. Duceţi multă plecăciune din partea 
mea măritului vostru împărat și spuneţi-i cuvintele 
astea: „Zâna, nevastă-ta, le-a pus pe zâne să arunce 
toate merindele oștirii“. 

Împărăteasa zânelor plecă, iar oștenii se duseră 
la-mpărat, vestindu-i cu mare durere și stânjeneală 
toate câte păţiseră de la zâne și de la împărăteasa lor. 
Când auzi împăratul că oastea e rămasă fără merinde 
și flămândă, parcă un fulger căzu asupra lui. Se 
sculă cu un mare suspin în piept şi-şi încălecă 
armăsarul, întorcându-se grabnic la palat. 

Când năvăli valvârtej în sala strălucitoare, o 
văzu șezând pe scaunul împărătesc pe nevastă-sa. 
Ea, cum îl zări că vine, începu să râză cu hohote, și 
râzi, şi râzi şi râzi până aproape de leşin. Atunci 
împăratul nu mai putu să rabde, își uită cuvântul pe 
care-l dăduse la însurătoare şi deschise gura cu 
amar: 

— Ce sunt răutăţile astea de nerăbdat pe care mi . 
le faci tu mie de când te-am luat de soție și până 
astăzi!? Cerul să te judece pentru inima nemiloasă ce 

porţi pe lumea asta! Deschide-s-ar pământul să te 
înghită! Cum de nu-ţi fu ţie milă, acu' doi ani, de 
băiatul meu, de l-ai dat cu mâinile tale în gura 
zgripţuroaicei, în faţa mea? N-ai mai fi apucat să fii 
mamă! De ce te dovedești tu fără dor de copiii tăi pe 
lumea asta? Cum de nu-ţi fu ţie milă, acu' un an, de 
fetica noastră — pe care parcă o făcuseşi icoana 
frumuseţii — de;ai aruncat-o în mijlocul focului şi 
ai făcut-o scrum? Şi nu te săturași cu răutăţile astea, 
te-ai repezit şi până acolo, să mă ajuţi cum îmi 
spuseseși, și în loc de ajutor puseși zânele tale să-mi 
strice toate merindele oștirii! Spune-mi, acuma, ți 
s-a-mplinit pofta, că-mi lăsași oastea răspândită pe 
dealuri și prin poieni, flămândă? 

Zâna nevastă, auzind vorbele astea, simţi un 
nod în gât şi începu să plângă cu lacrimi ca ploaia. 
Şi așa, după ce-i trecu nodul de plâns, se întoarse și 
zise către bărbatul său: 

— Bărbate dorit și iubit! Bine era să fi răbdat şi 
de data asta; dar fiindcă pierduși răbdarea și-ţi 
călcaşi vorba de omenie dată la cununie, după 
datinele noastre, ale zânelor, de astăzi încolo n-o să 
poţi să mă mai vezi şi n-o să pot să te mai văd! ȘI, 
ca să-ți dai seama bine de cuvintele pe care ți le-am 
Spus când te-am luat, că zânele niciodată nu fac un 

lucru urât, acum a venit vremea să vezi cu ochii tăi, 
şi văzând, ştiu că de judecata și de nerăbdarea ta o 
să te căieşti mult. Dar toate căințele care urmează 
după fapte sunt fără de folos. 

Zâna nevastă urmă așa către împărat: 

— Bărbate, tu, după mintea ta, judecași cum îţi 
veni la gură, și ziseși că am dat băiatul în gura 
zgripţuroaicei să-l mănânce, şi că am aruncat fetica 
în mijlocul focului, am ars-o; ba că am pus și zânele 
să strice merindele oștirii! Ştii tu oare cine este 
zgripţuroaica aceea căreia i-am dat băiatul să-l 
mănânce? Știi dumneata ce lucru tainic era para aia 
de foc în care am aruncat fetița? Ah, bărbate, n-ai 
făcut bine că ţi-ai pierdut răbdarea! Zgripţuroaica aia 
“pe care ai văzut-o este sora mea mai mare, care cu 
dragoste nespusă a luat băiatul să-l crească. lar para 
de foc este sora mea mijlocie, care și ea, biata fată, 
cu mare bucurie și plăcere a primit copila să o 
crească. Eu îmi dau seama foarte bine că lucrurile 
astea pe care ți le spun nu le crezi, dar când ţi-oi 
aduce băiatul cu fetica împreună, să-i vezi cu ochii 
tăi, atuncea, n-o să mai ai ce zice. 

Spunând așa, ea bătu din palme cât putu, și 
îndată veniră două zâne, închinându-se înaintea 
împărătesei lor, întrebând-o: 

— Ce poruncești, doamnă? 

Împărăteasa zânelor le zise: 

— Acuma, într-o clipă, să vă duceţi să-mi 
aduceţi băiatul şi fetiţa. 

Cele două zâne, aplecându-se adânc înaintea 
împărătesei lor, îi răspunseră cu glas supus: 

— Facă-se după porunca dată, mărita noastră 
împărăteasă! 

Plecară, și după puţin, se întoarseră una cu 
băiatul şi cealaltă cu fata în braţe — și, înclinân- 
du-se după cum le era datina, puseră copiii lângă 
mama lor. Împărăteasa îi luă şi-i strânse la piept, îi 
mângâie, îi sărută, apoi îi dete în poală bărbatului. 

— Vezi, acum, bărbate, cu ochii tăi, și crede 
` vorba ce ţi-am spus, că zânele niciodată nu fac un 
lucru urât! Vezi acum băiatul, despre care-ţi credea 
mintea că l-a mâncat zgripțuroaica, este ca un miel 
sugaci de primăvară. Vezi acum, bărbate, fetica, 
despre care-ţi credea gândul că a ars-o focul, este ca 
un grunz! de zahăr şi ca un miez de nucă. Crezi 
acuma că zânele nu fac un lucru urât niciodată? 
lacă, te scosei din suferința şi dorul pentru băiat și 
pentru fată, la care te gândeai ziua și noaptea. 


1 Grunz — bucată dintr-o materie tare şi sfărâmicioasă. 


69 


Acuma, încă un lucru ascuns îmi rămâne nespus: 
Căpitanul mai mare peste oștirea ta se vorbise cu 
vrăjmașii râvnitori să-ţi ia împărăţia. Vrăjmașii îi 
făgăduiră multă avere, numai să le facă ce le venea 
lor la mână. Căpitanul nesăţios de avere, ce născoci? 
A amestecat toată mâncarea și toată băutura armatei 
cu otravă. Și așa, oștenii, neștiind, dintr-o singură 
masă s-ar fi otrăvit până la unul. Atunci eu venii în 
ajutor cu toată oastea mea de zâne, și poruncii 
zânelor să strice rezervele de mâncare și de bere, 
apoi să cază asupra vrăjmașilor, să-i vâneze şi să-i 
gonească până în ţara lor. Zânele făcură cum le-am 
poruncit, şi să ştii că acuma nici miros de duşman 
nu se mai află în împărăţia ta. De toate astea pe care 
ți le spusei ce zici, iubitul meu? 

Împăratul, văzând băiatul și fetica, şi auzind 
câte îi mărturisește nevastă-sa, se căi amarnic că-și 
călcase legământul de omenie, dar acea căire de 
apoi nu-i folosi la nimic. Zâna nevastă se sculă în 
picioare, își luă copiii de mână, și cu mare durere, 
suspinând și lăcrimând, îi zise împăratului: 

„— Ah, iubitul meu și doritul meu, sunt silită să 
mă despart de tine și de tinereţea ta! Şi nu cred c-o 
să te mai văd vreodată pe lumea asta, după cum nici 
tu n-o să ne mai vezi vreodată, pe mine și pe copiii 

noștri. Rămâi sănătos și cerul să ne dea răbdare! 

Aşa fu, și după ce se luară de mână, zâna 
nevastă se făcu nevăzută din faţa împăratului. 

Bietul împărat, aflându-se despărţit şi singur, 
fără nevastă și fără copii, de jale și de rău ce-i 
venea, ţi se părea că mâncase otravă. De-atunci, zi 
albă și veselă nu mai avu. Se făcea lumină, sau se 
înnopta, faţa lui de lacrimi nu se mai usca. În fiecare 
ceas şi în fiecare minut, gura lui nu mai înceta de 
oftări şi de suspine. 

. Aşa, din zi în zi, cu plânsul, cu oftarea și cu 
' suspinarea, ajunse să zică toţi oamenii, cu mic cu 
mare, că împăratul căzuse în prostie, pentru că nu-și 
mai lua gândul de la o nălucă. Dar el, cu toate că 
auzea cu urechile lui cum îşi râdeau și-și băteau joc 
toți oamenii din palat, el nu lua în seamă vorbele 
unuia şi-ale altuia, ci zi și noapte îşi plângea soarta 
în care se găsea. Și așa, de mult ce-i era dor de 
„nevastă și de copii, lăsă la o parte lucrurile lumești 
şi nu mai avu chef de nimic. 

Se-nchise într-o odaie a palatului, și nici ziua, 
nici noaptea nu mai ieși de acolo. Dacă oamenii lui 
îi aduceau vreo bucăţică de pâine, mânca, dacă nu, 
el, sărmanul, de schimbat la suflet ce era, de dorul 

„nevestei și al copiilor, nu-și mai aducea aminte nici 

de mâncare, nici de băutură. 

Împăratul duse o astfel de viaţă doisprezece ani 
întregi. După această vieţuire, lungă și ruginită, iată 
ce păţi într-o zi. Cum şedea el acolo în odâia lui, 
rămas pe gânduri, oftând și suspinând, auzi un glas: 

— Bună dimineaţă, iubitul meu nevăzut de 
doisprezece ani. 

Împăratul își înălță ochii să privească într-acolo. 
Când clipi, ce să vază? Nevastă-sa cu băiatul și cu 
fata, şi cu alte douăsprezece zâne roabe. Împărăteasa 
zânelor, la vederea bărbatului, strălucea ca luna 
plină la miezul nopții, iar băiatul și fata străluceau 
ca luceferii de dimineaţă. 

Împăratul nu-şi crezu ochilor, i se păru că 
visează și că nu era aievea. Așa că, de uimire și de 
bucurie, nu putea să-și vie în fire. Până la urmă se 
dezmetici, şi atunci pricepu că nu este vis. Se sculă 
cu bucurie şi cu mare dor, luă băiatul și fata în 
braţe, îi sărută și îi mângâie cu iubire, suspinând, 
apoi se întoarse către nevastă-sa şi zise: 

— Iubita mea, după care oftez de-atâta amar de 
vreme, cum de te-a lăsat inima să mă ţii fără nici o 
nădejde doisprezece ani? Dacă, iubita mea, era cu 
putință să ne mai vedem, măcar și după doisprezece 
ani, sau chiar mai mulți ani, cum ai răbdat să nu-mi 

spui că urma să ne mai întâlnim, ca să nu-mi pierd 
nădejdea atât de mult şi să nu trag, câte am tras? 
Ba-mi ziseși că nici n-o să te mai văd vreodată, și 
nici n-o să mă mai vezi. Și după ce mi-ai aruncat 
vorbele astea, pieriși dinaintea ochilor mei, cu 
copiii împreună, şi mă lăsași viu și întristat, ori mort 
neîngropat. 

După ce isprăvi de vorbit împăratul, zâna 
nevastă îi zise: 

— lubitul şi doritul meu bărbat, eu nu credeam 
c-o să ai răbdare atât de lungă, și de aceea ţi-am 
spus că n-o să ne mai vedem pe lumea asta. Ştiam că 
pentru greșeala ce făcuseși, după datinele zânelor, 
aveam să fim despărțiți doisprezece ani. Și de 
marele rău ce-mi venea atunci, că trebuie să ne 
despărțim unul de altul, mi s-a oprit răsuflarea și 
n-am putut să-ți mai vorbesc, am fugit și m-am făcut 
nevăzută dinaintea ta. Acum, bărbatul meu, toate 
lucrurile trecute să le lăsăm la o parte, trebuie să ne 
bucurăm că ne-am mai întâlnit pe lumea asta. 

Și așa, se sculară și-și luară băiatul și fata de 
mâini, şi se duseră în sala mare unde era scaunul 
împărătesc. 

Din ziua aceea, împăratul, suindu-se pe tronul 
împărătesc, domni în linişte și fericire, și poate că 

mai domnește încă şi astăzi împreună cu frumoasa 
lui zână nevastă. 


Și, cum vi-l spusei, așa basm aflai, 
Nu ştiu cum făcui, dar nu vă înșelai. 


POVESTE PERSANĂ 


Pleşuvul şi fata 


TRĂIA, ODATĂ, un văcar pleșuv. Dimineaţa, 
el ducea vacile satului la izlaz, iar la apusul soarelui 
le mâna înapoi. În fiecare seară, sătenii îi plăteau 
câte ceva. 

Într-o zi, fata lui kadkhoda, care era mai-marele 
satului, se duse cu ulciorul pe umăr după apă. 
Pleşuvul o văzu şi se îndrăgosti de ea, dar nu cu o 
inimă, ci cu o sută. 

— Hai, dă-te mai aproape și ajută-mă să-mi 
ridic ulciorul pe umăr! 

Aşa se bucură pleșuvul, că nici nu se poate 
"spune. Îi ajută fetei să ridice ulciorul, dar și o sărută. 
Când se întoarse acasă, fata îi spuse mamă-si: 

— Azi m-a sărutat văcarul cel pleșuv. 

lar mama ei, femeie înţeleaptă, îi răspunse: 

— Nu se poate, draga mea! Nu poate fi vorba 
de așa ceva. 

Şi acum ascultați, dar, ce era cu pleșuvul. Se 
întoarse el în sat, mână vacile pe la stăpânii lor, 
după care se duse acasă şi-i vorbi mamei lui: 

— Măicuţă, o iubesc pe fata lui kadkhoda. 
Du-te și peţeşte-mi-o! 

Mamă-sa căută să facă în așa fel, încât să-i 
schimbe gândul: 

— Fiule, e doar fata, lui kadkhoda, pe când noi 
suntem săraci, n-avem nimic. 

Dar pleșuvul o ţinea una şi bună: 

— Numai ce-are să răsară mâine soarele și tu 
trebuie să te duci s-o peţești. 

Şi sărmanei femei nu-i mai rămase nimic de ` 
făcut, așa că încuviinţă și ea: 

— Fie, numai să se lumineze de ziuă. 

lar locuitorii acestui sat aveau un obicei: în 
mijlocul curţii, la kadkhoda, era o piatră mare. Dacă 
cineva din sat voia să se însoare sau să peţească, 
venea și se așeza pe această piatră. Astfel, aflau 
oamenii toți. 

Mama pleşuvului îşi ținu vorba și, imediat ce 
feciorul ei duse vacile la izlaz, se așeză pe piatră. 
Iar nevasta lui kadkhoda, și ea femeie cu judecată, 
îşi aminti de vorbele spuse ieri de fată, că o sărutase 
văcarul cel pleşuv. Văzând-o pe mama văcarului 

stând pe piatră, gândi: „Se-nţelege! Ieri sărută fata, 
azi o trimite pe mamă-sa s-o peţească“. Atunci, 
chemă slugile și porunci: 

— Oare n-a mai rămas nimic de la cina de- 
aseară? Duceţi-i mamei văcarului și mai daţi-i pe 
deasupra și doi riali!! 

Și slugile îi duseră mamei văcarului cel pleşuv 
rămăşiţele de la cină şi banii. Biata femeie nu avu 
îndrăzneala să spună de ce venise și plecă fără să << 
mai uite înapoi. 

lar seara, când pleșuvul se întoarse, primul 
lucru pe care-l făcu fu să întrebe pe maică-sa: 

— Ei, cu ce mă bucuri? A încuviinţat fata lui 
kadkhoda? 

Și mamă-sa se apucă iarăși să-l facă să-și 
schimbe gândul: 

— Doar ştii, fiule, suntem săraci. Nu se zice în 
zadar — întinde-ţi picioarele pe cât e plapuma. Mai 
bine să mă duc să-ţi peţesc altă fată. 

Dar pleșuvul îi arătă un băț și-o înspăimântă: 

— Dacă mâine nu te duci şi n-o peţești pe fata 
lui kadkhoda, atunci am să-ţi bag minţile-n cap cu 
băţul ăsta! 


! Rial — unitate monetară iraniană. 


77 


Şi fără voie, neajutorată, ea nu se împotrivi. 

Dis-de-dimineaţă, porni spre casa lui kadkhoda, 
se așeză iar pe piatră şi de data asta izbuti să-și 
spună rugămintea. lar nevasta lui kadkhoda nu era 
numai o femeie cu multă judecată, mai era şi 
blândă, așa că-i răspunse: 

— Din partea mea, desigur, dar mai trebuie 
căpătată şi încuviințarea lui kadkhoda. 

Seara, când kadkhoda se întoarse acasă, nevasta 
îi zise: 

— Kadkhoda, a venit mama văcarului cel 
pleşuv s-o peţească pe fata noastră. Încuviinţarea 
mea i-am dat-o, acum totul e ce spui și tu. N-ar 
strica să știi că pleşuvul o iubește mult și de aceea a 
și sărutat-o pe fată. Asta nu-i de glumit și să-i 
desparți nu va fi prea uşor. 

Și kadkhoda, om bun la inimă, îi e lua 
nevestei: 

— Pleşuvul e sărac, n-are nimic, de nici un fel 
— nici casă, nici avere, nici îndestulare. N-o să-i 
spunem „nu“, ci o să-l rugăm să muncească și să 
câștige bani, să ridice o casă, adică să aibă ce-i 
trebuie. Şi-atunci s-o ia pe fată. 

Şi-i dădură de veste pleșuvului despre ce-i 
vorba. Într-atâta se bucură el, că nu se poate spune. 

În ziua următoare, nu mai păscu vacile și-i zise 
mamă-si: 

— Plec la drum, să câștig, bani! 

Cât îl rugă mamă-sa: 

— Nu mă lăsa, bătrână, în voia soartei, Allah e 
bun, dar nu mă lăsa... 

Iar pleșuvul îi răspundea: 

— Nu, asta-i cu neputinţă. 

Aşa că își părăsi ţinutul și plecă în lumea mare. 
Merse el, merse, și uite că, odată, se întâlni cu un 
derviș!, care-l întrebă: 

— Încotro ai pornit-o, pleșuvule? Nu vrei să-mi 
fii slugă? 

— Vreau! 

— Dar pe zi, cât ceri? 

— Cât să nu-ţi pară rău! 

_— Apoi, hai! 
| Merseră ei, merseră până se opriră la un izvor. 
Acolo, dervișul îi zise pleşuvului: 

— Tu stai aici, că eu mă duc până acasă și 
mă-ntorc. | | 

Şi ce văzu atunci pleșuvul: dervișul spuse un 
descântec, cobori în izvor şi dispăru. După ce trecu 


! Derviş — călugăr musulman pribeag. ` | 


79 


o vreme, ieşi din izvor şi-i zise: 

— Hai, pleșuvule! 

— Dar încotro? întrebă acesta. 

— Închide ochii! îi porunci dervișul drept 
răspuns. 

Atunci mai spuse un decântec și-l îndemnă: 

— Acum, hai cu mine! 

Pleşuvul repetă descântecul și împreună cu 
dervișul intră în izvor. Deschise ochii și ce văzu: 
minunat loc — o grădină cum nu mai avusese el 
niciodată în faţa ochilor. Iar dervișul îi zise ple- 
şuvului: 

— Uită-te bine și du-mă pretutindeni. 

Şi merseră ei împreună şi ajunseră la un palat. 
Acolo pleşuvul văzu o fată, ca luna luminoasă de 
minunată. Dervișul aduse o carte și-i zise fetei: 

— Am să lipsesc de-acasă patruzeci de zile, nă 
duc la vânătoare. Până la întoarcere, învaţă-l pe 
pleşuv după cartea asta, ca s-o poată citi cu ușurință. 

— Bine, îi răspunse fata. 

Şi tot în clipa aceea, dervișul dispăru. lar fata, 
cu pricepere, se apucă să-l înveţe pe pleşuv. Dar iată 
că, odată, ea îi zise: 

— Dacă va afla tata că ai isprăvit învățătura din 
cartea asta, va fi vai și amar de tine! | 

— Atunci, ce să fac? întrebă pleșuvul. 

Iar fata îi răpsunse: 

— Când se-ntoarce tata și te-ntreabă: „Ai învăţat 
cartea?“, tu răspunde-i: „Da“. Iar când îţi va porunci 
să citeşti, citește totul pe dos. Întâlnești „alef“, zi 
„ba“. Şi el va crede că n-ai învăţat nimic. 

Trecură patruzeci de zile, dervișul li se înfățișă, 
venind în goană ca vântul. Primul lucru fu s-o 
întrebe pe fată: 

— A învăţat pleșuvul cartea? 

— Ce să-nveţe, răspunse fata. Orice l-ai învăţa, 
“degeaba, nimic nu înţelege. 

— Ăsta nu-i bun pentru noi. Adu-mi punga cu 
bani să mă socotesc cu el și ducă-se unde-o vedea cu 
ochii. 

Şi-i dădu o sută de tumanil!. 

— Nu ne ești de trebuinţă, îi mai zise. 

Iar acum ascultați ce fel de carte era. Era o carte 
de vrăjitorie, iar pleșuvul o învățase pe de rost. Se 
întoarse la el în sat și îi zise mamă-si: 

— Măicuţă, ia banii ăștia, cheamă meșteri 
zidari să ridice o casă. Pentru celelalte cheltuieli am 
să-ți mai dau bani. 


! Tuman — monedă iraniană, egală cu zece riali. 

Și se apucă pleşuvul să se îngrijească de lucrare, 
căci luase cu el și planul palatului. Nimeni în lume 
nu văzuse ceva asemănător! Poruncise să ridice casă 
tocmai ca acest palat al dervișului. 

Noaptea, rămânând singur cu mamă-sa, 
pleșuvul stătu îndelung de vorbă cu ea și la urmă îi 
zise: 

— Măicuţă! Mâine, la răsăritul soarelui, am să 
iau înfățișarea unei cămile. lar tu să mă iei de 
căpăstru, să mă duci la bazar și să mă vinzi cu o sută 
de tumani. Dar pentru nimic în lume să nu dai ' 
căpăstrul. Nici pe o mie de tumani să nu-l dai. 

Se lumină de ziuă și pleșuvul luă înfăţişarea 
cămilei. Mamă-sa îl apucă de căpăstru, îl duse la 
bazar și-l vându pe o sută de tumani. lar căpăstrul îl 
opri. Seara, când se întoarse acasă, în întâmpinare îi 
ieşi pleșuvul, care-i zise: 

— Dă-i o sută de tumani meșterului. 

Noaptea, târziu, rămânând amândoi, stătură de 
vorbă în linişte. Înainte de-a se culca, pleșuvul îi 
mai zise mamă-si: 

— Măicuţă! Mâine, la răsăritul soarelui, am să 
iau înfățișarea unui catâr. Ai să mă duci la bazar și ai 
să mă vinzi cu o mie de tumani. Dar pentru nimic în 
lume să nu dai căpăstrul. | 

Se sculă bătrâna dis-de-dimineaţă, iar pleşuvul 
luase deja înfăţişarea catârului. Mamă-sa îl apucă de 
căpăstru şi-l duse. Ajunse la bazar, iar în 
întâmpinare îi ieși un negustor. Negustorul văzu 
frumuseţea de catâr, care mergea mândru ca un 
păun. O întrebă negustorul pe bătrână: 

— Mătușă, cât ceri pe catâr? 

— O mie de tumani. 

Şi negustorul se miră: 

— Hei, bătrâno! Dumnezeu să ierte păcatele 

“tatălui tău! Eu am o sută de catâri și pentru nici unul 
n-am plătit mai mult de treizeci-patruzeci de tumani. 
Catârul tău e foarte bun, îţi voi da o sută de tumani 
și nu o mie. 

lar bătrâna îi răspunse: 

— O,. negustor! Catârul ăsta costă două mii de 
tumani. El te duce într-un ceas până la capătul 
pământului și-napoi. 

Se miră și mai mult negustorul: 

— Nu-i cu putință așa ceva! Iar de-i așa, dacă 
asta e adevărat, atunci eu dau două mii de tumani. 

— Poţi încerca, îi zice bătrâna, du-te cu el în 
Turkestan. 

Negustorul o duse pe bătrână, împreună cu 
catârul, la el acasă și-i dădu un bileţel: „Dacă într-un 
ceas catârul se întoarce din Rum, mă oblig să 

plătesc acestei bătrâne două mii de tumani“. 

lar în Rum, negustorul avea un frate şi voia să 
afle cum mai trăiește el acolo. O chemă deci pe 
nevastă-sa şi-i zise: 

— Prăjeşte, repede, nişte ouă! 

Iar el, în timpul acesta, scrise o scrisoare. 

Nevasta prăji ouăle și le puse într-un vas. 
Negustorul lipi scrisoarea și i-o înmână unei slugi. 

— Încalecă pe catâr. Catârul trebuie să te ducă 
într-un'ceas până la Rum şi să te aducă înapoi. 

N-avu timp sluga să-și pună ca lumea piciorul î în 
scară, că se și trezi într-un oraș necunoscut. Întrebă: 

— Prietene, ce oraș e ăsta? 

— E Rum, i se răspunse. 

— Dar unde se găsește caravanseraiul? 

Îi arătară și el intră în camera fratelui stăpânului 
său. Acesta se uită și se minună: scrisoarea nici nu 
apucase să se usuce cum se cade. Apoi, întrebă: 

— Hei, slugă, mai e altceva? 

Și sluga îi dădu ouăle prăjite. Când, ce să vezi, 
ele încă mai erau calde. Mâncă, scrise răspuns 
fratelui, sluga încălecă iarăși și nu peste mult se 
trezi dincolo de bazar, în faţa casei stăpânului. 
Negustorul îl văzu și sosi tulburat. Îi mulțumi cum 
se cuvine slugii, îi dărui mulţi bani și-i zise: 

mul a 


— Pentru nimic să nu pomenești cuiva că eu am 


un așa catâr. 


lar bătrânei îi zise: | 

— Mătuşică! Tu ai cerut pe catâr o mie de 
tumani. Uite, încă cinci sute peste asta. 

Bătrâna primi banii şi se întoarse acasă. 

lar negustorul porunci grăjdarului să întindă sub 


picioarele catârului un covor și să-i dea, în loc de 


fân și paie, zahăr și mirodenii. 

Trecură câteva zile. Odată, ` noaptea, nevasta îi 
zise negustorului: 

— Bucuroasă să-ți fie casa! De-un așa catâr ai 
făcut rost, iar tu nici măcar o dată nu te-ai uitat la el, 
nu l-ai îngrijit. 

— Adevărat vorbeşti, răspunse negustorul. Am 
să mă duc dimineaţă la grajd și-am să-l îngrijesc eu. 

Se duse dis-de-dimineaţă în grajd şi se apropie 
de catâr. Dar ce văzu? O, Allah! Catârul arăta 
minunat, ca un păun cu coada înfoiată. Îi țesălă 
negustorul coama și băgă de seamă că, dintr-o dată, 
catârul își vâră botul într-o gaură. Atunci, strigă la 
grăjdar. 

Și, pe neaşteptate, negustorul văzu cum botul 
catârului se face din ce în ce mai subțire și se 
strecoară în gaură. 

— Dar ce s-a întâmplat cu catârul? ţipă el. 

Se mai uită, capul catârului intrase deja cu totul 
în gaură. Începu forfota, gălăgia. Când privi iarăși, 
şi gâtul dispăruse în gaură. Începură să strige cu toţi 
ai casei: 

— Ce se-ntâmplă cu catârul? 

Dar atunci şi trupul catârului deveni subțire și 
dispăru în gaură. Negustorul ţipă: 

— Hei, slugi! Fugiţi, prindeţi catârul! A intrat 
de-a binelea în bortă. 

Şi-l apucară ei pe catâr de coadă și i-o rupseră. 
Dar și borta se făcu nevăzută. 

Negustorul porunci, țipând: 

— Spargeţi zidul, neîntârziat! 

Iar o slugă răspunse: 

— Eu, stăpâne, nu sunt pietrar! Mai bine să nu 
spunem nimănui despre asta, fiindcă tot nu-i de 
crezare. Ba o să mai zică toţi că ţi-ai pierdut minţile. 

lar acum, să ne întoarcem la mama pleșuvului. 
Văzând ea că trecuseră câteva zile și de la fecior nici 
veste, începu să se necăjească; dar iată că, într-o 
bună zi, se ivi pleşuvul, zâmbind. 

— Fiule, tu o să mă omori pe mine, unde-ai 
fost? Mult m-am neliniștit. 

În astă vreme, însă, casa era aproape ridicată. 

Pleșuvul zise mamă-si: 

— Măicuţă, scoală-te mâine dimineaţă mai 
devreme. Am să iau înfăţişarea unui berbec de luptă, 
tu să mă duci la bazar și să mă vinzi pe două sute de 
tumani. Dar fii cu băgare de seamă şi nu vinde 
cureaua de la gât! 

Dis-de-dimineaţă, bătrâna se îndreptă cu 
berbecul spre bazar. Ajunse acolo şi, fără să se 
aștepte, se apropie de ea un derviş-vrăjitor. De 
teamă, berbecul tremura ca frunza de salcie și se 
gândea: „Nenorocire pe capul meu! Dervișul ăsta o 
să mă taie în bucăţi!“ 

Şi îi zise dervișul bătrânei: 

— Măicuţă! Cât ceri pe berbec? 

— Două sute de tumani. 

— Ia două sute de tumani și dă-mi berbecul cu 
curea cu tot. 

— Berbecul îl vând, nu şi cureaua, răspunse 
bătrâna. 

— Bine, mai pune preţ și pe curea. Dar, de ce 
n-ai vinde-o? 

Se adună mulţimea, iar oamenii ziceau bătrânei: 

— Măicuţă, face doar două parale. 

Se sătură bătrâna de tocmeală, și dând înapoi 
din faţa hotărârii, zise câţi bani să mai dea. lar 

dervişul înhăţă cureaua şi de mânie scrâșni din dinţi 
şi porni la drum împreună cu berbecul. Merseră ei ce 
merseră până ajunse la acel izvor. Dervişul cobori 
înăuntru, se duse la palat și-i zise fetei: 

— Nerușinato! Se dovedește că m-ai minţit. 
Te-ai înţeles cu acest pleșuv blestemat și l-ai învăţat 
meșteșugul meu vrăjitoresc! Am să vă arăt eu vouă, 
acum, după merit. Du-te și adu cuțitul! 

Fata plecă, dar în locul cuţitului aduse o ceașcă 
mare. lar dervișul îi zise: 

— Du-te și adu pumnalul! 

Fata, de data aceasta, aduse -cu totul altceva, 
Într-o vorbă, orice-ar fi cerut dervișul, fata nu 
aducea. Până la urmă, într-atâta se mânie vrăjitorul, 
că era gata-gata să se ducă singur după cuţit, să taie 
berbecul. Atunci dădu drumul din mână curelei. În 
aceeași clipă, berbecul luă înfățișarea unui porumbel 
şi zbură. lar dervișul luă și el înfățișarea unui uliu 
și-i luă urma. Zburată ei, porumbelul înainte, uliul 
după el. Uliul ajunge porumbelul, vrea să-l prindă, 
dar de data aceasta ia înfățișarea unui buchet de 
flori. Şi chiar în vremea aceea, pe marginea 
bazinului stătea fiica negustorului. Cum se făcu, 
buchetul îi căzu ei în poală. Uliul își luă chip de 
derviş, se. opri în faţa casei și începu să spună 

rugăciuni cu glas puternic: 

— O, Allah, ajută-mă! Florile din poala fetei 
sunt ale mele. 

Iar fata îi răspunse: 

— Bine, dervișule. Am să-ţi plătesc pentru flori. 

Însă dervişul nu se învoi. Atunci fata se mânie 
şi-i aruncă buchetul. Iar florile se preschimbară în 
boabe de mei, care se împrăștiară prin toată casa și 
grădina. Dervișul luă și el înfăţişarea unei găini cu 
pui și ciuguliră toate boabele. 

Dar un bob se pierduse între petalele unui 
trandafir. Cât căută găina tot nu-l găsi. Deja se 
adunase mulțime de oameni, care privea şi se uimea. 
Dintr-o dată; bobul de mei se făcu o vulpe, se 
aruncă asupra găinii şi a puişorilor ei și-i mâncă. 
Atunci, negustorul strigă: 

— Prindeţi vulpea! 

O prinseră și se apucară s-o descânte: 

— În numele lui Allah, care ţi-a dăruit așa 
putere și înzestrare, spune-ne taina ta! 

/ Şi vulpea luă înfăţişarea pleşuvului și el le 
povesti toată istoria, de atunci de când păștea vacile. 
Povesti cum se îndrăgostise de fata lui kadkhoda, 
cum se lepădase de vaci și pornise în lumea largă. 
Povesti de întâlnirea cu dervișul și despre toate cele 


89 


ce se întâmplară după aceea, chiar şi de meșteșugul 
lui vrăjitoresc, pe care îl învățase de la fata 
dervișului. 

De acolo, pleşuvul plecă acasă la el. Acum era 
aşa de bogat, că dacă lovea cu mâna de pământ, 
cădeau mărgăritare. În acea vreme, casa era ridicată. 
Se adunară toţi bătrânii satului și se făcu o așa nuntă 
frumoasă, că ținu veselia câteva zile. 

Așa cum dorinţa văcarului cel pleșuv s-a 
împlinit, tot așa să se împlinească și dorinţele 
voastre, 


POVESTE PERSANĂ 


Mai isteţ decât un padişah 


A FOST ODATĂ un padișah pus pe tot soiul de 
rele, căruia-i cășuna să-și pedepsească supușii din te 
mici ce şi mai nimic. Dacă se întâmpla ca vreun om 
să nu se aplece bine până la pământ, când trecea 
prin împărăție, îndată chema gâdele și poruncea să-l 
dea pierzaniei, chiar acolo în mijlocul drumului. 

Mureau sărmanii oameni cu zile de smintelile 
acestui padişah. | 

Într-o bună zi, iată că un salepgiu, adică un 
vânzător de salep!, care cutreiera cetatea răcorind 
' sufletul oamenilor cu băutura sa dulce-acrișoară, 
spuse: 
~ — Să ştiţi, fraţilor, că eu o să-i vin de hac 
padișahului nostru, nu i-ar mai muri mulți înainte! 


! Salep — băutură preparată de orientali din tuberculii uscați ai unor 
orhidee. 

— Dar cum ai să îndrăzneşti? îl întrebară cu 
toţii. 

— Aşa bine. 

Şi Kerim, că aşa se numea salepgiul, s-a dat 
peste cap și a ajuns ajutorul bucătarului împărătesc. 

Într-o zi fierbinte, de ți se topea suflarea de atâta 
zăduf, salepgiul pregăti în mare taină, să nu-l vadă 
nimeni, un salep. A pus toată măiestria în joc. 

Padişahul a băut cu multă râvnă, și-a răcorit 
cerul gurii și a poftit să afle cine pregăteşte acea 
minunată băutură. 

Bucătarul împărătesc i l-a adus îndată pe Kerim, 
care s-a prosternat la pământ, sărutând papucii 
padișahului. I-a urat toate fericirile din lume, apoi a 
tăcut, așteptând după cum cerea obiceiul. 

Şi padișahul l-a întrebat: 

— Cine te-a învăţat să pregătești salepul? 

— Părintele meu, preastrălucite padișah! 

— Aşa?... Şiii... mai ştie cineva în cetate să 
facă salepul așa cum îl faci tu? 

— Numai eu știu a-l pregăti în acest chip, 
luminăţia ta! 

Atunci, padișahul, cuprins de mânie, tună 
deodată: 

— Şi de ce n-ai învăţat și pe alţii, câine, să facă 

salep după meşteşugul tău, dacă ești un supus 
cinstit? 

Kerim, care era un om isteţ nevoie mare, 
răspunse: 

— Am socotit că nu se cuvine să bea orice 
supus al strălucitului padişah astfel de salep, care se 
cuvine numai stăpânului nemuritor. 

— Ehe, se-nveseli padișahul, și dacă mi-ar veni 
mie într-o zi pofta să-ţi retez căpăţâna, cine-o să-mi 
mai facă astfel de salep? 

— O, luminate, de çe să te obosești cu 
asemenea faptă? 

— Mă judeci tu pe mine, câine! Am să te dau 
pieirii! Dar mai înainte să-l înveţi pe bucătarul meu 
să-mi facă salepul, așa cum îl faci tu. Să piei din 
ochii mei, pocitanie, pe care vreau să te trimit cât 
mai curând în grădinile veșnice... să faci salep și 
răposaţilor! hohoti padișahul mulțumit. 

Kerim ieși îngândurat. Viaţa lui nu se mai ţinea 
decât într-un firicel de speranţă. Se gândi cum s-o 
întoarcă în folosul său, nu să-şi prăpădească zilele. 

Se duse la bucătărie și-i spuse marelui bucătar 
cele petrecute, apoi îl învăţă cum să pregătească 
salepul. 

Dar, după ce padișahul sorbi primele înghiţituri, 

se opri mânios și se răsti la marele bucătar cu o ură 
cumplită în privire. 

— Cine a făcut salepul? 

— Eu, preastrălucite stăpâne, după cum m-a 
învăţat Kerim-salepgiul, după cum a poruncit 
luminăţia ta. 

— Să vină gâdele, să-ţi taie capul, că n-ai fost 
în stare să faci salepul așa cum îmi place mie. Și să-i 
taie şi lui Kerim capul, că nu te-a învăţat cum 
trebuie! si 

— Şi-atunci, când luminăția ta va pofti să bea 
salep, îşi luă inima în dinți marele bucătar, cine ţi-l 
va mai pregăti? 

— Netrebnicule, dacă-i așa, să-l iei pe Kerim și 
să-l înveţe pe ajutorul tău cum se face salepul. Apoi 
să-mi aduci o carafă plină cu salepul pregătit de el și 
la urmă am să vă tai capul la amândoi... ţie şi 
“nechibzuitului aceluia de Kerim. Să fiți mulțumiți că 
v-am mai lăsat viaţa câtva timp. 

Se duse bucătarul și-i povesti lui Kerim totul. 
Kerim, liniștit, rosti mai mult pentru sine: 

— Dacă așa voiește padișahul, facă-i-se voia. 
Că puterea noastră e mică, dar n-a pierit de tot și 
vom vedea ce va da la lumină. | 

Căci Kerim anume nu-i spusese bucătarului tot 

secretul salepului. Îl chemă pe ajutorul bucătarului 
și, cu multă caznă, pregătiră salepul. La sfârșit turnă 
trei picături dintr-o licoare verde, ce-o păstra într-o 
sticluță, iar salepul luă o culoare frumoasă cum e 
smaraldul. 

— Ce ai pus în salep, Kerim? întrebă îngrijorat 
marele bucătar. ' : 

-— Îţi voi spune, ai răbdare, după ce va gusta 
padișahul. De aceea nu i-a plăcut salepul tău, că 
n-avea și câţiva stropi din licoarea verde pe care-o 
am de la răposatul meu tată, odihnească-se-n pace! 

Se înfățişară padişahului. Îi puseră pe masă 
vasul de cristal cu nemaipomenita băutură. 

Padișahul se uită mânios la ei și strigă: 

— Este salepul care-mi place mie? 

Kerim răspunse liniștit: 

— Este, strălucirea ta! 

— Cine l-a pregătit? 

— Ajutorul marelui bucătar, așa cum a poruncit 
Luminăţia ta și cum l-am învăţat eu. 

Luă vasul și-l duse la gură, să soarbă. Atunci, 
ochii lui Kerim se străluminară ciudat, lucru ce-l 
înfioră pe padișah, care nu mai bău, ci spuse, 
scrâșnindu-și dinţii: 

— Bea tu întâi, salepgiule! 

Kerim întinse liniştit mâna spre vas, dar se opri 
și, aplecându-se până la pământ, spuse: 

— Nu se cuvine să beau eu înaintea Luminăţiei 
tale... și mai cu seamă din același vas! 

— Îţi poruncesc să bei! strigă padişahul 
înspăimântător. 

— Nu uita, Strălucite padişah, că eu mfu sunt 
paharnicul Strălucirii tale, îndrăzni Kerim. 

— Paharnic vei fi! Şi gustă îndată, cum îţi 
poruncesc! 

— Prealuminate stăpân, mai grăi liniștit Kerim, 
din cristalul împărătesc nu mă încumet să beau, dar 
voi aduce de la bucătărie o cupă. 

Şi, fără să mai.zăbovească, îşi aduse degrabă o 
cupă în care turnă salep. Padişahul îl urmărea 
câinos, cu gânduri negre, după cum îi era obiceiul. 

Padișahul, nerăbdător, aşteptă să vadă ce i se 
întâmplă salepgiului, dar nu i se întâmplă nimic. 
Mai mult, Kerim parcă plesnea de sănătate și de 
voie bună. Toată acestea erau și nu erau pe placul 
hainului de padișah. 

Apoi cu un rânjet satisfăcut, hotări: 

— Până aici ţi-a fost salepgiule! Tot pe mâna 
gâdelui vei ajunge, măcar că te-am făcut paharnic! 

Nerăbdător și lacom, duse vasul la gură și încă 

bău şi iar bău, până ce nu mai rămase în cristal nici 
o picătură. Când puse vasul pe masă, simţi că se 
sufocă, încercă să răsufle mai tare, apoi bătând aerul 
cu mâinile, se prăbuşi ca o piatră și mort rămase. 

— Atâta ţi-a fost, căpcăun nesăţios! strigă 
Kerim. A scăpat poporul de tine! 

— Dar cum ai făcut, Kerim? întrebă cu adâncă 
uimire marele bucătar. Doar ai băut și tu și n-ai 
nimic? 

— Această băutură este năzdrăvană: dacă o bea 
un om cu sufletul veninos se transformă în otravă. 

Când s-a aflat că ţara scăpase de padișahul cel 
smintit și ucigaș, toţi au răsuflat ușuraţi, iar pe 
Kerim cel sărac l-au ales mare vizir și l-au încărcat 
„cu daruri, pentru curajul și istețimea de care dăduse 
dovadă, și mai ales, pentru că scăpase pe atâţia 
oameni nevinovaţi de la moarte. Dar și băutura asta 
numită salep și, care este atât de bună, l-a ajutat pe 
Kerim să câștige viaţa pentru el și pentru ceilalţi. 


POVESTE PERSANĂ 


Povestea prințului Ismail 
şi a lui Arab-Zanghi 


ÎN VREMURILE DE DEMULT, trăia un prinţ 
pe nume Ismail şi mai tot timpul și-l petrecea la 
vânătoare, atât de mult era legat de această 
îndeletnicire. Pe deasupra, el mai era și viteaz și 
neînfricat. 

Și iată că, odată, văzu în vis o fată ca luna plină 
de minunată și pe dată se îndrăgosti de ea. Când se 
trezi, dimineaţa, începu să plângă. Îi linişti mamă- 
sa, îl linişti, dar zadarnic. Prințul nu mai mânca, nu 
mai bea, se topea de dor. 

Şi avea prințul un cal pe nume Kamar, cunoscut 
de toată lumea. Se ridică Ismail odată, dimineața, 
~ încălecă pe Kamar și porni în câmpie. 

„Până nu-mi găsesc iubita, n-am să mă întorc“, 
își spuse el. 

Cât îl rugă, cât plânse mamă-sa: 

— Fiule, încotro te duci? De ce mă osândești cu 
despărțirea? 

La nimic nu ajută; părăsi prinţul ţinuturile sale şi 
se îndreptă în lumea largă. 

Merse el și merse şi se opri într-o trecătoare din 
munţi. Iar pe piscurile unuia dintre munţi se ridica 
un palat dintr-acelea pe care nici măcar în vis nu le 
vezi. La poalele muntelui era un izvor. 

Prinţul descălecă, dădu calului orz, îl adăpă cu 
apă limpede și se aşeză lângă izvor. 

tar acum ascultați ce fel de palat era. . 

Era de fapt cetatea lui Arab-Zanghi. Iar cetăţii îi 
erau supuși patruzeci de viteji şi oricare ar fi fost cel 
ce venea prin apropiere, fie drumeţ singuratic sau o 
întreagă caravană, ei îl atacau și-l jefuiau. Şi cum se 

“întâmplă că, tocmai atunci, când prinţul Ismail se 
oprise la poalele muntelui, lângă izvor, pe turn 
stătea însuși Arab-Zanghi, care scruta zările; oare nu 
se ivise careva pe drum? Dar trebuie să vă mai spun 
că acești patruzeci de viteji, pe rând, făceau de 
strajă pe turn, fiecare câte două ceasuri. 

Și văzu Arab-Zanghi, lângă izvor, la poalele 

muntelui, că venise un tânăr voinic pe un cal 
| frumos. Arab-Zanghi chemă trei viteji și le zise: 

— Duceţi-vă la izvor și aflaţi cine-i tânărul, ce 

pofteşte. Întrebaţi-l cum de-a avut îndrăzneala să se 
oprească și să se odihnească aici. Sculaţi-l de-acolo 
şi târâţi-l la palat. 

Şi plecară la izvor și-l întrebară pe Ismail: 

— Hei, tinere, cine eşti și încotro ai pornit-0? 
Cum de-ai îndrăznit s-apuci pe drumul ăsta? Oare tu 
nu știi că aici autoputernic este Arab-Zanghi? Nici 
leul n-are îndrăzneala să se arate prin aceste locuri; 
cine se ivește aici, viu nu mai pleacă! 

Prinţul se prefăcu surd și mut, și cu mâinile le 
arătă: „Eu n-aud, daţi-vă mai aproape și faceţi-vă 
înțeleși“. 

Aceștia se dădură aproape. Atunci, prinţul 
apucă doi dintre ei, ca pe pisici, de după ceafă, și-i 
izbi unul de altul cu frunţile, de le despică ţestele. 
Iar celui de-al treilea îi tăie urechea, i-o puse în 
palmă şi-i zise: | 

— Du-te și dă-i de veste stăpânului tău despre 
toate cele întâmplate. 

De ceea ce văzu, lui Arab-Zanghi era cât pe-aci 
să-i iasă ochii din cap. El însuși se urcă pe-un cal, 
îmbrăcă platoșa și împreună cu treizeci de viteji 
mână spre izvor. lar prinţul Ismail încălecă pe 
Kamar, scoase sabia din teacă și le aţinu calea, ca 
un leu. 


100 


| 


— Eu sunt unul, voi, treizeci. Nu-i de-a vitejilor 
să luptaţi treizeci cu unul. Veniţi pe rând! 

Şi socoti Arab-Zanghi că dreptatea era de partea 
prinţului, așa că se învoi. Zece oșteni, unul după 
altul, înaintară și pe toţi îi răpuse Ismail. Atunci, 
însuși Arab-Zanghi îi ieși înainte. 

La început ei schimbară lovituri de lance, apoi 
trecură la luptă. Și se luptară șapte zile la rând. În 
cea de-a opta, prinţul Ismail îl trânti pe Arab-Zanghi 
la pământ şi i se așeză pe piept. Se pregătea tocmai 
să-i taie capul, când văzu că duşmanul plângea. 
Prinţul îl întrebă: 

— De ce plângi, tinere? Dacă vrei să lași ceva 
cu limbă de moarte, spune! 

Şi Arab-Zanghi, răspunse: 

— Nu-s băiat, sunt fată! Sunt deja douăzeci de 
ani de când prad prin aceste locuri. M-am luptat cu 
mulţi tineri viteji. Pe toți i-am biruit și-am făgăduit 
gă am să mă mărit cu acela, care mă va arunca la 
pământ. Până acum am biruit trei sute de bărbaţi 
viteji. lar tu vrei să mă omori, neaflând nici măcar 


cine sunt! 


> 


Apoi, Arab-Zanghi își scoase zalele şi coiful şi 
două cosiţe grele îi căzură până la mijloc. Văzu 
prințul — da, într-adevăr, era fată. O eliberă, o 

sărută și începu s-o învinovăţească: 

— De ce nu mi-ai spus toate astea de la început? 

— Ce-a fost, a trecut! 

Și se luară de mână, urcară la palat, se așezară 
şi petrecură. Ei se iubeau mult, se duceau împreună 
la vânătoare, iar seara, iarăși se veseleau. $ 

Așa trecură câțiva ani. Și iată că, într-o noapte, 
prințul o visă din nou pe acea fată pentru care îşi 
părăsise casa. Dimineața, își luă rămas bun de la 
Arab-Zanghi şi-l încălecă pe Kamar. Cât se strădui 
Arab-Zanghi să-l înduplece: 

— Prietene scump, încotro o pornești, ce s-a 
întâmplat? Rămâi aici! Orice ţi-ar pofti inima, până 
şi lapte de pasăre am să caut pentru tine! 

lar prinţul doar îi răspundea: 

— O, Arab-Zanghi! Dacă soarta va voi, ne vom 
întâlni iarăși. Am pierdut ceva pe care trebuie să-l 
găsesc și până atunci n-am să-mi aflu liniștea. 

Şi, călare pe Kamar, lăsă în urmă palatul lui 
Arab-Zanghi și mână spre pustiu. Merse câteva zile 
și nopţi prin pustiul în care nu era nici apă, nici 
iarbă. Până la urmă, ajunse la un oraș. Înnoptă 
prinţul în afara zidurilor orașului, unde-și întinsese 
un cort mic, pe care îl purta veșnic cu el. 

A doua zi, fata padișahului acestei țări voi să 

Donici, La 


vâneze. Şi cu toate cele trebuincioase, împreună cu 
suita și slugile, plecă la vânătoare. Nu ieși bine din 
oraș, că văzu în preajma porţii un cort mic. „E vreun 
călător“, socoti ea și îl chemă pe un om care o 
însoțea. 

— Du-te și află cine-i acolo! porunci. 

lar fata rămase să privească de departe. Cel 
trimis se apropie de cort şi întrebă: 

— Cine ești? Încotro ţi-e drumul? 

— Sunt călător. Merg în lumea largă. 

Trimisul se înapoie la fiica padișahului şi-i 
spuse cele aflate. Ea porunci să fie adus prinţul și 
acesta i se înfăţișă. 

Ascultaţi acum ce se întâmplă mai departe. Fata 
îl visase pe Ismail și se îndrăgostise de el. Se priviră 
prinţul și prinţesa o dată și deja nu mai erau în stare 
să-şi ia ochii unul de la celălalt — că doar prinţesa 
era fata aceea! Ei se înţeleseră din priviri, ca și când 
de ani de zile se cunoșteau și de demult se iubeau. 

Fata nu voia ca cineva să ghicească taina și-i 


porunci prinţului să se ascundă la bătrâna ei doică. 


Își luară rămas bun și se despărţiră. Fata plecă la 

vânătoare, iar prinţul se duse la cortul său. | 
La apusul soarelui, fata se înapoie la palat. Iar 

prințul intră în oraș și începu să caute casa doicii. Îi 

arătară casa, bătu la ușă și rugă să fie lăsat să 
înnopteze acolo. La început nu-l primi, dar el își 
deschise punga cu bani, iar doica văzu aurul și se 
învoi. 

— Fie, dragul meu! 

Îi dădu drumul în casă și-l conduse în cea mai 
bună cameră. La miezul nopții, prințul se îmbrăcă, 
îşi luă sabia și porni la palatul prinţesei. Se apropie 
de palat și văzu — stătea o strajă de zece oameni, cu 
săbiile scoase din teacă. Își trase şi el sabia, îi culcă 
la pământ pe toți zece și intră în palat. 

Fata îl văzu pe Ismail, îl îmbrăţişă și se aşezară 
să petreacă. Şi iată că în timpul petrecerii o ea îi zise 
prinţului: 

— Trebuie să socotim totul cum se cuvine, 
Fiindcă, numai ce va afla tata de asta și o să 
poruncească să ne taie în bucăţi. Ce-i mai rău, că tu 
ai omorât străjile, o nenorocire după alta. 

Născocind ceva, fata mai zise: 

— O scăpare avem, să vorbim despre asta cu 
doica. 4 

Neîntârziat, la mijlocul nopții, trimiseră după 
ea, o aduseră și o rugară să-i ajute la nenorocire. 

— Lăsaţi totul pe seama mea, le răspunse doica, 
voi vedeţi-vă de veselia voastră. 

Aşa grăi și ieși. lar dimineaţa, ea îşi puse un 
ceador! și se duse la padișah. 

— ie mă jertfesc, padişah slăvit! Le-a căzut 
capul celor zece străji nerecunoscătoare, care păzeau 
palatul prinţesei. Nimeni nu ştie cine a făcut asta, 
dar eu i-am tăiat! 

Se miră padișahul: 

— la povestește-mi, cum de s-a întâmplat? 

— Uite-așa, străjile de mult se înţeleseseră s-o 
fure pe prinţesă. Am aflat despre gândurile lor 
mârșave, m-am împrietenit cu ei și am început să 
mă plâng; „Eu atâta am suferit, încât vă rog pe voi 
să mă scăpaţi de ea. Am să fac tot ce-mi veţi cere“. 
Aşa i-am liniștit și ne-am înţeles pentru noaptea 
trecută. Le-am dat de băut peste orice măsură și ei 
„s-au prăvălit de beţi ce erau. Apoi, i-am tras într-o 
parte și le-am tăiat capul. 

Ascultă padișahul asta, o răsplăti pe bătrână, îi 
făcu daruri, întocmai cum i se cuveneau. După 
aceasta, doica ajunse mai mare peste harem și tot 
timpul stătea acolo, neîndepărtându-se nicăieri — 
atâta era de mulţumită! 

În fiecare noapte, după prima strajă, ea îl 


! Ceador — țesătură care ascundea faţa femeilor musulmane. 

conducea pe prinţ la palatul prinţesei, iar dimineaţa 
îl însoțea la ea acasă. Și iată că, într-o noapte, 
prinţului i se făcu dor de-acasă și-i zise prinţesei: 

— Apoi şi eu am în ţinutul meu casă și avuţii, 
prieteni şi rude. Până când, în taină, noaptea, cu o 
mie de ascunzişuri, să mă strecor la tine? Hai, 
împreună, în ţara mea! 

Fata încuviinţă spusele tânărului. Dimineaţa, îl 
chemă pe mai-marele peste grajduri și-i porunci să 
pună şaua, ca pentru vânătoare, pe doi din cei mai 
iuți cai împărătești. Grăjdarul făcu totul întocmai 
cum i se poruncise. Prinţesa își luă din comoară tot 
ce era mai ușor,, dar mai greu la preţ. Apoi, prințul 
şi -prințesa încălecară și părăsiră orașul, mânând 
de-a dreptul prin pustiu. 

Merseră ei, merseră, până ajunseră în sfârşit la, 
nişte munți, unde era un izvor. Se opriră şi se 
înțeleseră să se odihnească și să rămână de strajă pe 
rând. Întocmai şi făcură. Dar iată că atunci când 
prinţul dormea, cu capul pe genunchii prințesei, ea 
se uită — o, Allah! Ce-i asta? Pretutindeni, cât 
vedea ochiul, prin pustiu, în urma lor goneau 
călăreți. 

Şi ascultați mai departe. În acea dimineaţă, când 
prințul şi prinţesa fugiseră, fusese vestit padișahul 

că prinţul Ismail petrecuse câteva zile în oraş, și o 
luase pe prinţesă. Padişahul porunci să trimită o 
poteră din zece mii de oșteni și zece comandanţi, 
câte unul în fruntea fiecărei mii. 

Văzând potera, fata izbucni în plâns şi lacrimi 
fierbinţi începură să cadă pe obrajii prinţului. Ismail 
se trezi şi văzu că fata plângea. O întrebă despre 
pricină, iar ea arătă cu mâna în partea pustiului. 
Privi Ismail, văzu oștenii şi zise: 

— Nu te necăji, cu noi e norocul! 

După aceea, apucă sabia, băgă piciorul în scară 
şi porni în întâmpinarea călăreţilor. El îi înfrânse și-i 
alungă până la porţile orașului. Apoi, se întoarse la 
prințesă și împreună plecară spre palatul lui Arab- 
Zanghi, iar aceasta, auzind de sosirea lor, le ieşi 
înainte și-i întâmpină cu toată cinstea. Toţi ajunseră 
la palatul lui Arab-Zanghi și trăiră acolo un an 
întreg, petrecând și veselindu-se. 

Şi prinţului iarăși i se făcu dor de ţara lui și-i 
zise lui Arab-Zanghi și lui Bibi-Peri (aşa o chema pe 
prinţesă): 

— Sunt deja ani îndelungaţi de când n-am mai 
fost în ţara mea, haideţi la noi! 

Și una și cealaltă se învoiră. Toţi trei părăsiră 
palatul şi se îndreptară spre ţara lui Ismail: 

Când se apropiară ei de oraş, îl vestiră pe 
padişah: 

— Prințul Ismail vine împreună cu Arab-Zanghi 
şi Bibi-Peri. 

Padişahul dădu poruncă să fie întâmpinați cum 
se cuvine şi-i conduseră în oraş cu cinstire. 

Trecu nu multă vreme și padişahul se îndrăgosti 
de Arab-Zanghi, de parcă nu cu o inimă, cicu o 
sută. Îi mărturisi această taină vizirului, iar vizirul 
era un om ticălos și n-avea ochi să-l vadă pe prinţ. Îi 
zise el padişahului: 

— Câtă vreme prinţul Ismail e viu, Arab-Zanghi 
nu-i pentru tine. Mai întâi trebuie să termini cu el şi 
apoi să te gândeşti la dragoste. 

Şi hotărî padișahul să-l omoare pe Ismail. 
Odată, porunci să se gătească o anume mâncare 
pentru el şi prinţ, iar în farfuria prinţului să fie pusă 
otravă. Dar Arab-Zanghi era o femeie foarte isteaţă. 
Ea îl iubea din toată inima pe prinţ și ei se sfătuiau 
unul pe celălalt în toate cele. Și iată că Arab-Zanghi 
îi zise: 

— Te duci deseară la ospăț la tată-tău — fii cu 
băgare de seamă. Dacă-ţi dă bucate, pe care nimeni 
nu le-a gustat, nu mânca! 

Seara, după porunca padișahului, aduseră două 

farfurii cu mâncare anume gătită. lar prinţul nu 
începu să mănânce, -dădu mai întâi să guste pisica. 
Pe dată ea se umflă, căzu și îşi dădu duhul. Prinţul 
se ridică și zise mâniat: 

— lar asta ce mai înseamnă? 

Împreună cu Arab-Zanghi şi Bibi-Peri părăsi 
palatul și se mută în cetatea ce era în apropiere de 
oraș. lar vizirul nu înceta să-i șoptească padișahului 
tot felul de bănuieli și îndoieli. 

— Prinţul s-a mutat în cetatea asta și se răscoală 
împotiiva ta! Trebuie trimis călăul ca să-i scoată 
ochii și să îi pună în palmă. Și după aceea, să se 
ducă prinţul încotro va găsi de cuviinţă! 

Şi nesocotitul padişah întocmai și făcu: îl trimise 
pe mai-marele peste călăi şi acesta îi scoase lui 
Ismail ochii şi îi puse în palmă. Așa şi porni agale 
prinţul prin pustiu, neștiind încotro merge. Merse 
el, merse și se opri la un izvor, adormi, apoi se trezi 
și iarăși se culcă, Așa stătea culcat, fără să doarmă, 
fără să vegheze și, dintr-o dată, auzi cum vorbeau 
două porumbiţe. Una îi zicea celeilalte: 

— Surioară, îl cunoşti pe acest tânăr? E prinţul 
Ismail. Tatăl lui, îndrăgostit de Arab-Zanghi, a dat 
ascultare vorbelor mincinoase ale vizirului viclean și 
a poruncit să i se scoată ochii. Și uite, el își ţine 

ochii în palmă! lar acum, dacă el doarme, să se 
trezească, iar dacă stă de veghe atunci să se 
gândească mai bine. Au să cadă din copac două 
frunze. Dacă le va fărâmiţa, își va șterge ochii cu 
ele, apoi și-i va pune la locul lor — prinţul își va 
recăpăta vederea. 

Nici nu termină ea de gângurit că se și auzi 
foşnetul frunzelor căzătoare. Pe dată prinţul le ridică 
şi făcu așa cum îl sfătuise porumbiţa. Și imediat își 
recăpătă vederea. Numai că se grăbi şi puse ochiul 
drept în locul celui stâng, iar pe stângul în locul 
dreptului și privirea îi era acum crucișe. Dar Ismail 
era bucuros și așa! 

Câteva zile, prinţul nu se atinse de mâncare, 
merse așa flămând. Merse el, merse până ajunse la o 
moară, unde-i zise stăpânului: 

— Tătucă, nu mă primeşti oaspete? 

— Oaspetele e un lucru scump, îi răspunse 
morarul. 

— De câteva zile n-am mâncat nimic şi aproape 
că mor de foame, îi zise atunci prinţul. 

Morarul era un om trecut prin multe și știa că 
omului, care n-a mâncat câteva zile, nu trebuie să-i 
dai dintr-o dată multă mâncare, altfel, se 
îmbolnăvește. În prima zi îi dădu mâncare puţină, 

ziua următoare mai multă. Şi numai după trei-patru 
zile, când prinţul se îndreptă, îi dădu mâncare atâta 
cât trebuia. 

Odată, prinţul îl întrebă pe morar: 

— Tătucă, tu ai vreun fecior? 

— Nu. 

— Vrei să mă iei pe mine? 

— Desigur, vreau să te iau! 

Iar prinţul îi zise: 

— Bine, dar cu o condiţie: să-mi dai de mâncare 
pe săturate. 

— Dar câtă îţi trebuie ţie? îl iscodi morarul. 

— O oaie pe zi, un sac de grâu, doi de lipii din 
făină de grâu. 

Morarul n-avu nimic împotrivă. Şi trăiră 
minunat. Numai că, odată, prinţul îl văzu pe morar 
plângând. 

— Tată, de ce plângi? îl întrebă. 

— Cum să nu plâng? Padișahul avea un fecior 


pe care-l chema Ismail și care avea două neveste, ca 


luna de minunate. Pe una o cheraa Arab-Zanghi, pe 


„cealaltă Bibi-Peri. Padișahul s-a îndrăgostit de Arab- 


Zanghi și a vrut s-o ia de nevastă. Dar feciorul i-a 


“stat în cale. Atunci, el a poruncit să-l orbescă şi să-l 
alunge din cetatea de scaun. lar Arab-Zanghi, aflând 

despre asta, s-a răsculat şi a adunat oaste. De câtă 
vreme ea, împreună cu Bibi-Peri, duce lupta 
împotriva padişahului! Toţi tinerii sunt omorâţi şi 
uite că s-a dat poruncă de o nouă aducere la oaste; 
cine n-are fecior, trebuie el însuși să plece la luptă. 
Și iată că au venit azi străji, m-au apucat de guler și 
mi-au cerut: „Trimite-ţi fiul la luptă, de nu, du-te 
tu!“ 

Se bucură prințul de aceste veşti, îndeosebi de 
credința lui Arab-Zanghi și zise: 

„— Tată, ce folos să verşi lacrimi! Mai bine 
du-te şi fă rost de cal și de sabie și nu te întrista de 
nimic, 

Se duse morarul, găsi o' mârţoagă și o sabie 
ruginită și i le aduse prinţului. Acesta încălecă pe cal 
și porni pe câmpul de luptă. 

Şi ce văzu acolo? Arab-Zanghi se bătea ca c 
leoaică! Ea încurcase aripa dreaptă cu aripa stângă, 
atacul şi apărarea oastei dușmane. Din cei omorâţi 
de ea crescuseră movile întregi. Se uită ea prin 
praful stârnit de luptă în cealaltă parte a câmpului și, 
deodată, văzu călare un tânăr ce semăna cu prinţul 
Ismail. Nu-și crezu Arab-Zanghi ochilor, se mai uită 
încă o dată cu mai mare luare-aminte și, cu 
adevărat, era iubitul ei, numai că avea ochii cruciş. 

În timpul acesta, prințul tocmai cânta un cântec, , 
ca Arab-Zanghi să fie și mai sigură că el este, 

În sfârşit, ei se întâlniră și se înțeleseră să 
încingă o luptă de ochii lumii, după care să se 
despartă. Apoi, Arab-Zanghi se va răfui cu 
padișahul, iar prinţul cu vizirul. 

Așa și făcură, Arab-Zanghi, cu o o parte din 
oșteni, se grăbi călare spre palat. Acolo, ei îl 
omorâră pe padişah. Iar prinţul se îndreptă spre casa 
vizirului şi-l pedepsi și pe acesta după merit. Apoi, 
ieșiră în faţa poporului și porunciră să împodobească 
orașul. Şi patruzeci de zile și de nopţi prinţul își 
sărbători nunta cu Arab-Zanghi: lar după aceasta, 
patruzeci de zile și nopţi petrecu nunta cu Bibi-Peri. 
Și numai ce prinţul se urcă pe tron, îl chemă pe 
morar și-l făcu vizir al mâinii drepte. Apoi Ismail se 
veseli și petrecu, făcu judecata iapă şi domni la 
„fel de drept. j 


POVESTE DIN CAȘMIR 


Povestea lui Vidushaka 
şi a preafrumoasei Bhadra 
(după Somadeva) 


+ ERA ODATĂ, în cursul nestrămutat al 
vremilor, o cetate strălucitoare, ce făcea desfătarea 
celor înţelepţi și plăcerea celor dornici de plăceri. Și 
era un loc minunat pentru toți cei cu mintea bogată și 
inima deschisă. Și această podoabă a cetăților se 
numea Ujjayini, iar regele ei se chema Aditynsena. 
lar la umbra numelui său toţi regii țărilor vecine își 
aflau ocrotirea şi adăpostul. Și cum regele acesta plin 
de desăvârșiri avea mare și osebită slăbiciune pentru 
lupte și bătălii de tot felul, îşi petrecea mai tot timpul 
în războaie, spre jalea vrăjmașilor. Și era precum o 
sabie fără teacă. Or, pe când poposise el odată cu 
armata pe malurile Gangelui, odihnindu-și ochii la 
curgerea măreaţă a fluviului, pătrunse în cort un 
preacinstit bătrân din tagma neguțătorilor, pe nume 

Gunavartman. Iar în spatele lui se ițea sfioasă o 
fecioară nestemată, miruită cu toate harurile 
desăvârșirii. Și în faţa acestei frumuseți de peste fire, 
regele rămase împietrit, iar putinţa graiului îl părăsi 
şi simţurile-i zburară, lăsându-l mut și tâmp asemeni 
unei pietre. Ci venindu-și în fire şi cerându-i 
lămuriri, negustorul îi zise: 

— Această fată, o, mărite, deși cunună a celor 
trei lumi, s-a născut în ticăloasa mea casă. Şi se 
numește Tejasvati. Ci ea, măcar că este fiica unuia 
ca mine, nu poate avea alt soț decât pe tine, o, 
stăpâne al meu! 

Și regele primi cu mare bucurie cuvintele 
" neguţătorului, dăruindu-l cu multe și nenumărate 
daruri, și-l puse deasupra tuturor sfetnicilor săi, 
dându-i ţara s-o cârmuiască după voie. Ci el, 
căsătorindu-se cu Tejasvati, se pierdu în cele mai 
dulci bucurii, uitându-și de amărăciunile cele fără 
număr ale domniei. lar la răstimpul cuvenit, regina 
„născu o fată de o frumuseţe nemaipomenită. 

Şi trecând anii, regelui Adityasena i se întoarse 
patima cea atât de păgubitoare pentru războaie și 
bătălii. Și cum unul din regii vecini se răsculase 
împotrivă-i, se hotări să-l aducă la supunere. Și 
pregătindu-și oștile, și mai încălecând un cal cu 

inimă de foc şi ochi de jăratec, regele Adityasena 
porni la luptă. Nenorocirea făcu însă ca armăsarul 
acela, ce era mai aprig de felul său decât Zeul 
Furtunii, la o îmboldire mai stângace a regelui, s-o ia 
la goariă, pierind cu iuțeala fulgerului din ochii 
uimiţi ai ostașilor şi curtenilor, de parc-ar fi fost un 
duh din ceea lume. Şi calul blestemului îl purtă pe 
bietul rege întruna, fără a-i da măcar răgaz să răsufle. 
Ci într-un târziu, se îndură de se opri la poarta unei 
mânăstiri ce se găsea nu departe de Ujjayini. Şi cum 
locul era tare pustiu, regele se cam înfricoșă în inima 
lui și, bâţâind de frică, bătu cu mâna tremurătoare în 
poarta aceea a mânăstirii. Ci auzind zgomotul ce-l 
făceau loviturile regelui și temându-se de vreun 
tâlhar Ja vremea aceea târzie de noapte, brahmanii 
dinăuntru nu-l lăsară să intre, adăugând la aceasta un 
mare puhoi de strigăte și ocări dintre cele mai 
spurcate. Căci mânia răpește minţile chiar celor aleși 
din născare, iar înţelepciunea fără dreaptă cumpănire 
îmbracă haina cea bălțată a nebuniei. 

Ci, spre norocul regelui, trăia în mânăstire un 
brahman tinerel, cu numele de Vidushaka. Și era 
dăruit cu asemenea virtute nedrămuită, atâta tărie, 
iuțeală și putere urieşească, încât era cel dintâi 
printre tinerii din vremea lui. Toată această 

bărbătească fire era cum nu se poate mai bine 
ascunsă de un trup tare subțirel și mlădiu, și de un 
boi! atât de gingaș, încât văzându-l oricine rămânea 
cu minţile răpite și inima tulburată. 

Or, auzind el toată acea zarvă deșucheată și 
lipsită de cumpăt, veni în grabă și, dându-și seama 
dintr-o ochire despre ce era vorba și cam bușindu-i 
pe neghiobii aceia îndărătnici, îl lăsă pe rege să 
intre, fără a uita a-i aduce cuvenitele cinstiri. lar 
apoi, neluând în seamă bombănelile și bodogănelile 
zavistnice? ale celorlalţi, nu se mulțumi doar să-l 
spele pe rege de praful drumului și să-i aducă de 
mâncare, ci îi dădu chiar odaia și patul lui. Ba încă 


„făcu de pază în tot timpul nopții, spre a-l cruța pe 


rege de orice necaz şi orice supărare. Și doar din 
bunăvoința lui și fără să-i fi spus nimeni, hrăni calul 
și-l îngriji cum nu se poate mai bine. Într-atât bună- 
cuviinţa stă pravilă purtării sufletelor alese. 

Așa că, dis-de- -dimineaţă, regele Adityasena găsi 


> calul înșeuat și proaspăt, gata să pornească la drum. 


Şi fără alte osteneli și necazuri, ajunse în cetate la 
Ujjayini, spre bucuria poporului și a curtenilor, dar 


mai cu seamă spre nespusa fericire a reginei 


! Boi — înfăţişare. 
?Zavistnic — intrigant. 

Tejasvati şi a tinerei ei fiice. lar a doua zi, 
chemându-l pe neînfricatul Vidushaka, regele 
Adityasena îi dărui o mie de sate, şi îl ridică la 
rangul de sfetnic al curţii sale. Ci voitorul de bine 
Vidushaka nu păstră numai pentru sine avuţia aceea 
neașteptată, ci o împărţi cu ceilalţi brahmani din 
mânăstire. Şi trăi o vreme pe lângă rege, mulțumit. 

Dar scurgerea vremii şi revărsarea de binefaceri 
ce se abătuse peste ei nu-i înţelepţi în nici un fel pe 
brahmanii aceia ai pierzaniei, căci totul nu fu decât 
spre sporirea și mai nemăsurată a făloşeniei şi 
deșartei lor necumpătări. Și răstimpul de belșug 
adăugă zavistniciei lor o lăcomie atât de flămândă și 
pustiitoare, încât secătuiră şi sleiră tare repede pe 
acei oameni nefericiţi, locuitorii celor o mie de sate. 
Şi fu de parcă s-ar fi abătut deodată peste ei o secetă 
istovitoare, ori vreo molimă ori vreo.altă pacoste. Iar 
brahmanii, ahotnici! de bogății, arătau întocmai ca 
niște lăcuste din cele grase și ghiftuite. 

Or se găsea între ei unul ce, măcar că miluit cu 
toate hidoșeniile, închipuite şi neînchipuite, era 
dăruit cu harul unei minţi agere și înțelepte. Și deși 
chior, avea vederea mai ascuţită decât unii ce puteau 


1 Ahotnic — lacom. 

vedea cu amândoi ochii, iar cocoaşa ce i se înălța 
falnică în spate, cocârjându-i trupul, îi lăsase cugetul 
drept și neîmpovărat; căci mai bine cocoşat la trup 
decât la minte, ca unii din cei ce se țin măreţi şi sunt 
lăcaş strâmbătăţilor celor multe și relelor celor 
împovărătoare. Şi numele lui era Chakradhara. Ci 
văzând el nedestoinicia și nesăţioasa poftă de averi a 
fraţilor săi brahmani, îi dojeni aspru și le spuse: 

— Ascultaţi-mă, o, fraţii mei, și aflaţi că 
bogăţia fără puterea care s-o apere nu este cu putinţă, 
lar puterea are cinci dușmani: zavistia, necumpătul, 
mânia, dezbinarea şi ura. Ci voi sunteţi mulţi și 
fiecare vrea totul pentru sine. Și în chipul acesta o să 
secătuiţi izvorul belșugului şi veţi pieri. Alegeţi dară 
dintre voi pe unul care să vă fie mai-mare. Și pentru 
a înlătura fie și umbra vreunei neînţelegeri, iată: nu 
prea departe de aici se află un câmp larg și pustiu. Ci 
acolo au fost traşi în ţeapă pentru mârșăviile și hoţiile 
lor trei tâlhari înfricoșători. Aceluia dintre voi care va 
avea îndrăzneala să meargă acolo în miez de noapte 
să le taie nasurile și să le aducă aici, îi veţi încredința 
averile și vieţile voastre. . ` 

Și ascultându-l, adunătura aceea de nevolnici fu 


cuprinsă de spaimă. Și după un răstimp nu prea scurt 


răspunseră: 

— Au cum crezi că am putea noi, niște preoți, 
să făptuim o nelegiuire ca aceea? Și ce om, oricât de 
viteaz, ar îndrăzni s-o facă? 

Dar nici nu terminaseră ei bine de vorbit, când 
Vidushaka zise pe neașteptate: 

— Liniștiţi-vă sufletele, o, fraţii mei! Ci de vă 
învoiţi, am să împlinesc eu fapta aceasta. 

— Ne învoim, răspunseră netoţii, crezând că 
lucrul acesta era cu neputinţă. 

Și spunând acestea, se risipiră pe la treburile 
lor. lar Vidushaka aşteptă căderea nopții. Și când se 
întunecă de-a binelea, porni spre locul cu pricina 
pentru a tăia nasurile celor trei tâlhari. Ci câmpul 
acela era cum nu se poate mai înfricoșător. Şi numai 
vederea ţepilor în care fuseseră trași tâlharii ar fi 
ridicat părul oricărui viteaz. lar foșnetul și fojgăitul 
neîncetat ce-l făceau aripile vulturilor și trupurile 
animalelor ce mișunau pe acolo, ca și clănțănitul 
dinţilor șacalilor în bezna cea a spaimelor, nu 
putea să nu cutremure un suflet oricât de învârtoșat. 

„Ci Vidushaka nici nu clipi. Și fără a se mai uita la 
dreapta sau la stânga, se duse drept la ţepoaiele 
unde stăteau înfipţi cei trei nelegiuiţi și le reteză 
nasurile dintr-o lovitură. Le puse apoi bine între 
cutele veșmintelor sale și voi să se îndepărteze fără 

de zăbavă, când zări la o depărtare nu tocmai mare 
o arătare ciucită peste un soi de moviliţă. Și 
apropiindu-se el cu băgare de seamă, văzu că 
arătarea nu era altceva decât un călugăr dintr-aceia 
ce-și țineau zilele din cerşit. Şi cerşetorul acesta 
era un om hâd şi pocit, cu privirea poncișă, trupul 
scălâmb și gura băloasă. Și hidoșeniile lui ar fi 
putut împodobi şi chipul celui mai spurcat dintre 
duhurile spurcate. Ci ca și cum asta n-ar fi fost de 
ajuns, stătea chiar pe un hoit, bolborosind niscai 
descântece vrăjitorești. Căci de mic fusese dedat 
cu învățăturile farmazonice. Şi lovind mortul cu 
latul palmei, îl sili să se ridice în picioare și, 
căţărându-i-se pe umeri, îl îndemnă întocmai ca un 
călăreț pe calul său. lar uimitul Vidushaka se luă 
după el în tăcere. Or nu merseră ei prea mult, când 
mortul se opri deodată ca tras de hăţuri, și șovăind 
din picioare se așternu la pământ, ca și cum nici 
n-ar fi umblat vreodată. Și nu se deosebea cu 
nimic de fraţii lui, morţii. Ci cerșetorul îi sări cu 
iuţeală din spinare şi se îndreptă sprinten spre un 
altar ascuns vederilor. lar Vidushaka nu întârzie 
să-l urmeze. Și găsindu-și un loc mai ferit, începu 
a privi cu luare-aminte la cele ce făcea farmazonul 
acela blestemat. Şi ajungând la altar, ce era 

închinat unei idolițe! din cele înfricoșate, părintele 
acela al hidoșeniilor începu îndată să bolborosească 
şi să şopocăiască nişte descântece de cele spurcate, 
însoţindu-le cu asemenea mişcări ciudate, încât 
Vidushaka din locul lui simţi carnea înfiorându-i-se 
ca unui pui de găină. 

lar după un răstimp, sub puterea vrăjilor iscate 
de ploditura aceea, idolița începu să vorbească: 

— Eu sunt limanul dorurilor tale, adu-mi pe fata 
regelui Adityasena şi jertfește-o pe altarul jertfelor în 
chipul orânduit. Altfel nu vei înfăptui nimic. 

lar la auzul acestor cuvinte, cerșetorul se ridică 
şi, aplecându-se deasupra trupului cel neînsufleţit, îi 
arse o lovitură zdravănă, în stare să trezească morţii 
fără de altă vrajă. Și urcându-i-se în spinare, se ridică 
în zbor și se făcu nevăzut ca sorbit de puterile 
văzduhului. lar Vidushaka, ce nu era surd, se gândi 
în sine: „E vădit că ticălosul vrea să ucidă pe fata 
regelui meu. Pot eu privi nepăsător la aceasta? Şi ar 
fi o firească răsplată facerii lui de bine?“ 

Și chibzuind astfel, se puse pe așteptat, hotărât 
ca, de cum mișelul acela s-ar fi întors, să-l mântuie 
de zile. Ci Vidushaka dobândise, prin priceperea 
- îndatoririlor sale, bunăvoința lui Agni, Zeul Focului. 


1 Idoliță — divinitate păgână feminină. 

Și acesta, mulțumit, i se arătase și-i dăruise o sabie 
fermecată. Şi era de ajuns să se gândească la ea, că 
pe dată și venea la dânsul. Și cu sabia aceasta voia el 
să-l ucidă pe cerșetorul acela. 

Şi-așa! Şi nu așteptase el prea mult, că-l și văzu 
pe cerșetorul cel păgubitor şi mișelnic. Și venea în 
zbor, călare pe mortul lui fermecat. Iar alături de el, 
aproape fără simţire, stătea o fată de o frumuseţe mai 
presus de cuvinte. Şi coborând ei, cerșetorul se 
năpusti asupra fetei și, apucând-o de păr, vru s-o 
târască spre altar, cu gândul de a o ucide. Ci gândul 
acesta fu spre pierzania lui. Căci vrând s-o jertfească 
pe fată, se pomeni el însuși jertfit. Căci nici nu 
ajunsese el bine la altar, că Vidushaka și sări din 
ascunzătoare şi dintr-o lovitură a săbiei lui măiestre îi 
despărți căpăţâna de trup. Şi-și dădu sufletul într-o 
clipită. Şi starea lui nu se mai deosebea întru nimic 
de aceea a mortului pe care venise. 

Or cum Vidushaka nu știa ce să mai facă cu fata 
aceea fără cunoștință, iată că auzi un glas ce părea a 
veni din idoliţă. Şi glasul îi spuse: 

— Cerșetorul ce l-ai ucis, o, Vidushaka, nu era 
decât un blestemat de necromant!. Și-și pusese în 


1 Necromant — persoană care invocă sufletele morţilor pentru aflarea 
viitorului (practică obscurantistă). 

gând ca, prin puterea acelui mort fermecat, să 
stăpânească toate împărăţiile pământului. Ci tu astăzi 
i-ai retezat trufia și l-ai amestecat cu țărâna ce i-a dat 
naștere. la, dar, ca răsplată boabele astea de muștar 
şi fie ca prin puterea lor să călătorești prin văzduh. Ci 
puterea ce ţi-o dau este numai pentru o lună. Iar la 
sfârșitul acesteia să te întorci tot aici. Şi vei vedea ce 
vei vedea. Și acum du-te. 

Ci fericitul Vidushaka nu mai stătu pe gânduri. 
Și înșfăcând boabele de muștar, se înălță în văzduh, 
luând cu sine pe fiica regelui Adityasena. Şi ajunse la 
palatul acestuia, în odaia fetei. 

Şi vrând el să plece, fata, ce-l recunoscuse ca pe 
unul ce stătea veșnic de-a dreapta tatălui ei, se agăță 
de el, plângând înspăimântată. Ci văzând-o atât de 
pierită, Vidushaka fu nevoit să rămână. Şi cum era 
ostenit, adormi pe dată. Ci fata, ce nu-și uitase frica, 
nu dădu geană-n geană toată noaptea. Iar când slugile 
veniră în zori, îl găsiră acolo. Și se grăbiră să-l 
vestească pe rege. Și fiind întrebat de acesta, 
Vidushaka îi spuse toată povestea, fără ascunzișuri. 
Şi ca să dea temei vorbelor sale, scoase din cutele 
veșmintelor năsoaiele tâlharilor acelora, și i le arătă 
regelui. lar acesta, mai crezând, mai îndoindu-se, 
trimise oameni de cercetară locul cu pricina. Şi găsiră 

nasurile lipsă și trupul cerşetorului descăpăţânat. Și 
povestiră totul regelui. Când văzu acesta că 
Vidushaka îi scăpase fiica de la o moarte 
neîndoielnică, se bucură mult în sufletul său. Și fără 
alte amânări, i-o dădu de soție. lar Vidushaka 
petrecu cu soţia lui niște răgazuri tare desfătătoare şi 
pline de dulceaţă, 

Dar, după o vreme, amintindu-și de fâgăduiala 
ce făcuse idoliţei, și cum luna era cam pe sfârşite, 
Vidushaka plecă la drum. Ci avu grijă să pornească 
noaptea, când tot palatul dormea. 

Şi ajungând la altarul cu pricina, abia apucă să 
zică: „Am sosit“, că pe dată se deschiseră niște uși 
tainice. Și coborând un șir nesfârșit de trepte, se po- 
meni într-un târziu într-o încăpere cum nu se poate 
mai măreaţă. lar pe un tron de diamant, împodobit cu 
toate podoabele pământului, sta o fecioară a cărei fru- 
museţe îți lua mințile. Căci ce era frumuseţea feme- 
iască în faţa unei minunăţii nepământene ca aceea! 

— Bun venit în palatul meu, Vidushaka. Ci află 
că sunt o zână fecioară din neamul Vidyadhara, şi 
numele meu este Bhadra. Şi zvonul despre harurile și 
vitejia ta a ajuns până la mine. Și am vrut să te 
cunosc. Ci eu am fost vocea pe care ai auzit-o în, 
noaptea aceea, Și eu te-am îndemnat să vii aici. Ci 

dacă am tăcut asta, a fost numai din dorinţa de a te 
cunoaște mai îndeaproape. Or tu-mi pari dăruit cu 
haruri cu mult mai presus decât se spune. Și dacă 
vrei, ne vom căsători de-ndată. 

Ci la aceste cuvinte, inima lui Vidushaka se 
umflă de minunare și de fericire. Și o luă fără zăbavă 
de soţie. Ci totul se făcu după ritul gandharva. Și 
cunoscu alături de ea desfătări neînchipuite. 

Ci în timp ce Vidushaka petrecea în felul acesta 
cu dulcea lui Bhadra, se întâmplă să vină într-o zi o 
rubedenie mai îndepărtată a acesteia. Şi după o 

“pălăvrăgeală tare plăcută și întru nimic vătămătoare, 
ruda aceasta, cum Vidushaka, ostenit, adormise, o 
luă pe Bhadra deoparte şi îi spuse: 

— Află, dar, o, sora mea Bhadra, că n-am venit 
aici doar pentru a-mi trece vremea, ori pentru 
plăcerea de a te vedea. Ci vin trimis de fraţii noștri 
Vidyadhara, care nu văd cu ochi buni însoţirea ta cu 
muritorul acesta. Ci ascultă sfatul meu și părăseşte 
locul, și îndreaptă-ți pașii spre marea de răsărit. Pe 
țărmul ei se află o cetate luminată, numită 
Karkotaka; iar dincolo de ea este o apă, Sitoka, și un 
munte — Udaya. lar muntele acela se află în ţinutul 
Siddhasilor, unde nici un Vidyadhara nu te-ar putea 
ajunge. lar asta nu înseamnă nicidecum despărţirea 

de cel drag. Fără-ndoială că nu-i va fi greu să ajungă 
acolo, de vreme ce nu este decât un muritor. 

Astfel vorbi voitorul acela de bine. Și pieri pe 
dată. lar Bhadra, grăbindu-se să-l trezească pe 
Vidushaka, îi spuse toată povestea, și îi dădu un inel 
ca semn de recunoaștere. Și pieri şi ea. 

Ci sufletul lui Vidushaka fu înecat de oceanul 
durerii. lar inima-i mustea de amărăciune. Și-și zise: 
„O, sărmane Vidushaka! lată-te pierdut. Căci cum ai 
s-o recapeţi pe făptura aceea a tuturor desăvârșirilor, 
și cum o să ajungi tu acolo unde zeii nu pot ajunge? 
lar fuga ei e spre necinstea ta. Căci numai neputinţa 
şi neînverșunarea ta în a o apăra de dușmani au dus la 
acestea. Ci în potopul nenorocirilor mele nu-i decât 
un liman, şi în hăţișul năpraznelor o cale“. 

Și chibzuind astfel, ieși din tainiţa unde stătuse 
ascuns, îşi făcu rost de niște haine bălțate și șui, îşi 
rupse veșmintele și-și mânji fața cu cenușă. Cumpără 
apoi o măgăriţă bătrână, blagoslovită cu toate 
răpciugile și miluită cu toate râiele și, împodobind-o 
peste poate, ba mai trecând pe după gât şi ghirlanda 
cea înflorită a căsătoriei, începu să se tânguie, în 
timp ce-o trăgea de-un căpăstru măreț, strigând din 
răsputeri: „Ah Bhadra! Ah, Bhadra!“ 

lar norodul din toată cetatea, şi neguţătorii, şi 

nevestele, și bătrânii ce se adunaseră la hărmălaia 
aceea neînchipuită râdeau și ziceau: „lată-l pe 
ginerele regelui nostru! Ci el pesemne c-a înnebunit, 
de vreme ce-și crede măgărița nevastă!“ Ba, copiii, 
nemulțumindu-se doar să râdă, aruncau care cu 
pietre, care cu banane putrede, care cu ouă stricate 
sau alte necurăţenii. Și-l umplură de o zămorală tare 
pestriță şi duhnitoare şi neplăcută. Iar la toate astea el 
nu făcea altceva decât să strige: „Ah, Bhadra! Ah, 
Bhadra!“ 

Și regele Adityasena, auzind zarva aceea 
deșucheată, crezu că era vreo răscoală, Și neliniștit 
îşi trimise oamenii în piaţa cea mare. Or aceia se 
întoarseră degrabă, râzând pe sub mustăţi să nu-i 
vază regele. lar mai-marele lor povesti regelui ce și 
cum. lar la vestea aceea de catran, regele se amări 
peste poate. Și porunci să-i fie adus ginerele dinainte 
Or cum acela o ţinea tot una și bună, ostașii se 
văzură nevoiţi să-i aducă împreună în sala tronului, 
Și era cum nu se poate mai falnic în veșmintele lui 
cele bălțate și cu tot alaiul șugubeţilor acelora după 
el. lar zeama tuturor lăturilor cu care-l împroșcaseră 
făcuse o crustă atât de minunată și de vârtoasă, încât 
nici pielea elefanților nu se putea asemui cu ea. Şi la 
toate vorbele de înţelepciune ale regelui, zărghitul 


128 


acela nu dădea nici un răspuns, ci numai țipa: „Ah, 
Bhadra! Ah, Bhadra!“ 

Şi în fața unei nebunii atât de necuviincioase și 
de îndărătnice ca aceea, regele se scârbi de tot și, 
luându-și mâna de pe capul lui, îl lăsă în voia 
scrântelii sale. Și văzând că putea merge oriunde voia 
şi că nimeni nu-l mai supăra în vreun fel, Vidushaka 
se cam duse, fără a uita s-o îmboldească din când în 
când pe draga lui soție, măgărița, gemând în același 
timp din adâncul rărunchilor: „Ah, Bhadra! Ah, 
Bhadra!“ și se depărtă în felul acesta, până când și 
ultimul din alaiul hârâitor şi vesel obosi să se mai 
ţină după el. Ci, de cum se văzu singur, se grăbi să 
îndepărteze cum putu necurăţeniile de duhoarea 
cărora fusese cât pe ce să-și dea sufletul. Și mai 
întâlnind și un pârâu în cale, se curăţă în chip 
desăvârșit de toate spurcăciunile, ieșind vioi și 
proaspăt ca un nou-născut. Și se tot duse. 

Or cum mergea el așa, iată că ajunse la o cetate 
măreaţă, cu numele de Paundravardhana. Și, cum 
era ostenit și nu cunoștea pe nimeni, rătăcea pe 
ulițele cetății în neștire. Și, după un timp, tocmai 
când, cu oasele muiate de căldura zilei și cu 
picioarele ca niște saci de plumb, simţea că-și va da 
duhul negreșit, văzu o casă cernită. Ci apropiindu-se 

mai bine, zări o bătrână cu înfăţişare preacinstită, ce 
părea cufundată în cea mai neagră deznădejde. Şi era 
o brahmană, fiică de-a brahmanilor. lar după 
închinările cele de cuviință, băgând de seamă starea 
ei nenorocită, milostivul Vidushaka îi spuse: 

— O, maică a mea! Sunt străin de orașul acesta 
Şi aş fi vrut, de era cu putință, să poposesc la casa ta. 
Însă văd acum că dorinţa mea e nechibzuită, căci 
cum ai putea să înduri grijile găzduirii unui 
necunoscut, când te afli sub povara durerii? 

— Intră fără sfială, fiule, răspunse buna bătrână, 
şi nenorocirea mea să nu te tulbure. 

Şi, fără a mai pierde vremea, se sculă și pregăti 
toate cele de cuviință pentru o ospeţie cuviincioasă, 
purtându-se cu Vidushaka precum cu propriul ei fiu. 
Și Vidushaka, văzând toate acestea, se simţi peste 
măsură de fermecat. Şi a doua zi, nevrând să plece 
fără a răsplăti un bine, se apropie de bătrâna 
brahmană şi-i zise: 

— N-ai putea, acum înainte să plec, să-mi 
împărtășeşști pricina supătării tale, o, maică a mea? 
Căci căile soartei sunt tainice și poate tocmai prin 
mine îţi va veni izbăvirea. | 

Ci la vorbele acestea de miere bătrâna răspunse: 

=O fiul meu Vidushaka, nu căuta să pătrunzi 

această taină şi fugi cât mai repede din cetate, ca nu 
cumva să ispiteşti nenorocirea asupra capului tău. 

Ci cum Vidushaka, departe însă de a se lăsa 
înspăimântat, voia să afle mai vârtos despre ce era 
vorba, bătrâna îi spuse: 
|- — ARĂ, o, fiul meu, că pe regele acestei cetăţi îl 
cheamă Devasena. Și regele acesta are o fiică ce 
nu-și are pereche în frumuseţe. Și la timpul potrivit 
regele a dat-o în căsătorie regelui din Kachchhapa. Ci 
asta fu spre nenorocul acelui rege. Căci drumul spre 
patul miresei lui s-a dovedit a fi drumul întunecat al 
morţii. Şi când au venit a doua zi l-au găsit pe rege 
mort şi pe mireasă în lacrimi. Ci nu au putut scoate 
nimic de la ea, dar, fără a-și pierde nădejdea, tatăl 
ei, regele Devasena, o dădu în căsătorie altui rege: 
Ci și acela fu găsit a doua zi în aceeași stare ca și 
regele din Kachchhapa. lar șirul regilor ce au luat 
apoi în căsătorie pe domniţa Duhkhalabdhika, fiica 
regelui Devasena, e ca numărul anilor dintr-o zi a lui 
Brahma. Ci după un timp, n-a mai vrut nici un rege 
s-o ia de nevastă. Regele Devasena nu deznădăjdui 
însă nici de data aceasta. Şi porunci ca în odaia fiicei 
lui să fie adus în fiecare noapte un flăcău. Iar cel ce 
va izbuti să scape cu viaţă, o va lua pe domniţă de 
soţie. Or astăzi e rândul fiului meu. Iar moartea. lui e 

neîndoielnică. lată deci, fiule, pricina amărăciunii 
mele. 

Ci auzind-o vorbind astfel, Vidushaka îi zise: 

— Alungă-ţi supărarea și bucură-ţi sufletul, o, 
maică a mea! Căci mă voi duce eu în locul fiului tău. 

Astfel grăi Vidushaka și, fără a mai lua în seamă 
rugămințile și îndemnurile preacinstitei bătrâne, ce 
nu voia să-și împovăreze cugetul cu moartea lui, se 
duse întins la palat. Și ajungând în camera prințesei 
Duhkhalabdhika, Vidushaka se piti după ușă, cu 
sabia Zeului Focului în mână, hotărât să curme 
pricina nenorocirii atâtor oameni. Și nu avu el prea 
mult de așteptat, că auzi un zgomot ciudat. lar uşa se 
deschise și el putu vedea un duh uriaș, din neamul 
Rakshasa, strecurând un braţ cât un trunchi. Ci asta 
nu fu decât spre pierzania acelui duh. Căci fără a 
pierde o clipă, mâniosul Vidushaka și sări din 
ascunzătoare și dintr-o singură lovitură a sabiei sale 
reteză mânoiul acela al spaimelor. Ci duhul, îngrozit 
de o atât de neașteptată primire, își luă zborul pe 
dată. lar a doua zi dimineaţa, regele Devasena văzu 
braţul uriaș al duhului zăcând însângerat pe dușumea 
şi pe Vidushaka dormind fericit în pat. Şi, la această 
priveliște, regele se înfioră de bucurie și de spaimă. 
Și fără de zăbavă puse să se facă pregătirile pentru 

nuntă. Dar Vidushaka trăi în palatul acela doar câteva 
zile de o dulceaţă deasupra cuvintelor. 

Intr-o noapte, pe când tot palatul dormea, se 
strecură afară și porni din nou la drum s-o regăsească 
pe draga lui Bhadra. Și după un timp ajunse la o 
cetate cu numele de Tamralipta, nu departe de Marea 
de Răsărit. lar acolo dădu peste un neguţător, pe 
nume Skandhadasa, care dorea să străbată marea. Și 
urcându-se pe corabia acestuia, ce era plină cu 
bogății și mărfuri de tot soiul, Vidushaka se lăsă 
purtat pe cărările albastre ale oceanului. Ci nu 
călători el prea mult, când corabia se înțepeni 
deodată în mijlocul mării, nelăsându-se urnită în 
vreun fel. Şi era chiar de parcă ar fi fost legată cu 
niște odgoane de fundul oceanului. Iar neguțătorul, 
cu inima plină de o amăreală negrăită, pierduse 
aproape orice nădejde. În descumpănirea lui, făgădui 
jumătate din averi și mâna fiicei sale oricui ar fi putut 
clinti blestemata de corabie din înțepeneala aceea a 
morții. Și averile lui chiar că erau nesfârșite, iar fata 
era o copilandră tare ispititoare și plină de haruri. Ci 
de cum auzi acestea, neînfricatul Vidushaka se arătă 
gata să înfăptuiască fapta aceea peste fire. Și 
legându-și o frânghie la brâu, se cufundă în mare, 
luând cu sine sabia Zeului Focului. Dar nu merse el 

mult sub apă, când sufletul i se umplu de minunare. 
Și ce îl uimise într-un chip atât de desăvârşit era 
priveliștea unui uriaş adormit pe fundul mării. lar 
uriașul acela era atât de falnic și de trupeș și de 
nemăsurat, că era de parcă tot oceanul s-ar fi sprijinit 
pe el. Și ce ţinea în loc corabia era unul din 
picioarele acelui fără-măsură. Ci Vidushaka reteză 
piciorul dintr-o lovitură a sabiei lui vrăjite, slobozind 
în chipul acesta corabia. Nemaifiind în nici un fel 
stăvilită, ea începu să lunece lin pe faţa liniștită a 
mării. Or, văzând aceasta, neguţătorul, a cărui cinste 
se adunase toată în înfățișare, lăsându-i sufletul 
negru și găunos, şi-n inima căruia sălășluia un 
adevărat ocean de matrapazlâcuri și chiţibuşerii, 
temându-se ca Vidushaka să nu-și ceară răsplata 
cuvenită, puse de se tăie funia ce-l ţinea pe acesta 
legat de corabie, părăsindu-l în mijlocul valurilor şi a 
sorții lui nenorocite. Căci era un zgârcit mai zgârcit 
decât toți zgârciţii de pe faţa pământului şi mai 
bucuros și-ar fi dat tot sângele, picătură cu picătură, 
decât un galben din bogăţiile lui nemăsurate. 

Ci văzând ticăloşia negustorului, Vidushaka 
nu-și pierdu cumpătul. Şi înotând el șapte zile și 
șapte nopţi, ajunse pe un țărm pustiu și uitat de 
oameni. Și mai mergând alte șapte, ajunse la o 

mânăstire locuită de nişte preacinstiţi brahmani. Or 
mânăstirea aceea se afla chiar lângă cetatea 
Karkotaka și acolo domnea un rege cu numele de 
Aryavarman. Şi aflând aceasta, Vidushaka se 
bucură, căci cetatea aceea era foarte aproape de locul 
unde se găsea mult iubita lui Bhadra. Ci pe când se 
bucura el astfel, văzu un alai mare de soldați. lar 
călăreţul ce se afla în frunte striga: „Oricine vrea să 
se căsătorească mâine dimineaţă cu fiica regelui 
nostru, trebuie să petreacă o noapte în odaia ei“. 

De cum auzi cuvintele acestea, Vidushaka și voi 
să se-ndrepte spre palatul prinţesei pentru a o lua de 
soţie. Și văzându-i nechibzuinţa, unul din brahmanii 


ce-l prinsese drag îl luă de-o'parte şi-i spuse: 


— Fiul meu, tu nu știi ce ispravă primejdioasă e 
aceasta, căci ești străin și n-aveai de unde afla de 
blestemul ce apasă asupra fiicei regelui nostru. 
Cunoaşte dar că ce crezi tu că este o odaie de nuntă 
nu este altceva decât gura căscată a morţii. Căci 
oricine a petrecut o noapte în încăperea aceea a 
blestemului a fost găsit a doua zi mort ca toţi morţii. 


| Şi vei păţi şi tu ce au păţit și ceilalți. 


Însă Vidushaka, departe de a fi mișcat sau măcar 
clintit de vorbele acelea înțelepte, se arătă chiar mai 
ațâţat de ele. Şi fără de altă zăbavă se duse la palatul ` 

regelui Aryavarman. Și căpătând îngăduinţă, se puse 
la pândă în odaia de culcare a prinţesei, cu sabia 
Zeului Focului în mână. Ci nu avu mult de așteptat, 
„căci pe la miezul nopţii văzu ușa întredeschizându-se 
şi pătrunzând un duh cum nu se poate mai uriaș. Ci îi 
lipsea braţul drept. Și văzându-l, Vidushaka își zise: 
„Duhul ăsta trebuie să fie cel ce-o chinuia pe fiica 
regelui Devasena. Și după câte văd s-a învățat numai 
cu fiice de regi. Ci eu atunci doar l-am betegit, dar 
acum îl voi ucide!“ 

Și gândind astfel, Vidushaka se năpusti afară din 
ascunzătoare și apucându-l de păr se și pregătea să-i 
zboare capul, când duhul strigă înspăimântat: 

— Nu mă ucide, nu mă ucide! Căci doar e în 
firea celor viteji să arate îndurare. lar eu voi fi de 
acum robul și slujitorul tău, şi-mi pun capul sub 
pavăza oblăduirii tale. 

Ci auzindu-l grăind cu atâta supunere, inima lui 
Vidushaka se muie cu totul. Și vrând să alunge 
spaima ce părea că-l covârşise pe duhul acela, îl 
întrebă cu glas îmblânzit: 

— Dar cine ești tu și care-i pricina unei atât de 
ticăloase purtări? 

Ci duhul, mai prinzând inimă, îi răspunse: 

— Numele meu este Yamadanshtra și sunt un 

duh din neamul Rakshasa. Ci faptele mele, oricât de 
mârșave, nu sunt decât rodul alcătuirii mele firești. 
Căci oamenii au fost dintotdeauna hrană celor din 
neamul meu. Ci acum văd și eu nemernicia faptelor 
mele și le cunosc gustul amar. Și blândeţea ta îmi va 
trezi blândeţea, iar cruțarea ta va fi asupră-mi ca un 
jurământ de lepădare. Ci de vei avea vreodată nevoie 
de mine, cheamă-mă și voi veni pe dată. 

Şi zicând acestea duhul se făcu nevăzut. lar 
Vidushaka petrecu o noapte minunată în locul acela, 
până atunci al năpraznelor și al morții. 

lar a doua zi, venind în încăperea domniţei și 
văzând ce era de văzut, inima regelui Aryavarman se 
umflă de plinul desfătării. Și fără amânări și 
zădărnicii de prisos, îi hărăzi fata de soţie. Și fu cum 
nu se poate mai mulțumit. lar Vidushaka, după ce a 
mai petrecut câteva nopţi tare plăcute, își aminti din 
nou de preafrumoasa lui Bhadra. Și, cu inima tânjind 
de dragoste, părăsi palatul la un ceas când toată 
lumea dormea. Și chemându-l în gând pe duhul 
Yamadanshtra, slujitorul lui, îi ceru să-l ducă în 
ținutul Siddhasilor. Ci nici nu-și terminase bine 
vorbele, că duhul îl și înșfăcă, și nici nu răsuflă bine 
o dată, că se și pomeni în ținutul dorințelor sale. 

Și părăsindu-l pe duhul acela mulțumitor lui, 

merse ce merse, până ajunse pe malul unui lac. Şi era 
într-adevăr podoaba lacurilor, atât în privinţa 
frumuseţii, cât și a întinderii lui cea fără margini. Or, 
cum stătea el bucurându-se de priveliștea aceea peste 
fire, văzu venind niște fecioare de o frumusețe ce 
fura minţile și înfiora şi un suflet din cele împietrite. 
lar fiecare din fecioarele acelea purta în mână câte un 
ulcior cu o gingășie nespus de dulce. Și venindu-și în 
fire, Vidushaka le întrebă atunci pe fecioarele 
desăvârșiței înfățișări pentru cine voiau să ia apă din 
lacul acela. Jar ele îi răspunseră: 

— Pentru Bhadra, stăpâna noastră. lar ea e o 
Zână din neamul Vidyadhara, ce şi-a purtat pașii în 
ținutul nostru. În faţa harurilor ei, frumuseţea noastră 
nu este chiar nimica. lar apa i-o ducem pentru 
plăcerile îmbăierii. 

Ci auzind acestea, Vidushaka se bucură peste 
poate. Și făcându-se a da ajutor uneia dintre minunile 
acelea să-și pună ulciorul pe umăr, strecură înăuntru 
inelul ce i-l dăduse Bhadra la despărţire. Și-l lăsară 
pe Vidushaka pradă îndoielilor bucuriei. Căci doar 
nenorocirea € sigură şi neschimbătoare, pe când 
fericirea are mii de feţe. 

Ci pe când se îmbăia şi fetele turnau peste ea apa 
aceea destătătoare și rece, Bhadra se simţi lovită de 

ceva. Şi aplecându-se, desluși pe fundul havuzului 
tocmai inelu! acela al împlinirilor. Şi dete un țipăt de 
bucurie, şi fu cât pe ce să-și piardă cunoștința. Ci 
întorcându-se către însoţitoarele ei, se grăbi să le 
iscodească în toate chipurile. Și nu-i fu greu să 
priceapă că tânărul ce-l întâlniseră pe malul lacului 
nu era altul decât multiubitul ei Vidushaka. Ci pe loc 
le porunci să-l aducă în faţa ei. lar ele se grăbiră să-i 
îndeplinească porunca. Ci nu uitară mai întâi să-l 
îmbăieze și să-l împodobească, alungând în chipul 
acesta urmele unui drum ostenitor. Şi fiind adus în 
faţa iubitei lui, Vidushaka își simţi minţile zburate, 
iar ea fu nu mai puţin înduioșată. Și mai râzând, mai 
plângând, sub buimăceala bucuriei, amestecau 
lacrimile cu zâmbetele şi zâmbetele cu suspinele. 
simţindu-și inimile sfâşiate de duiceaţa revederii. lar 
după ce se mai potoliră, Vidushaka îi povesti 
stăpânei lui toate prin câte trecuse, aruncând-o în cea 
mai adâncă uimire. Şi topită de dragoste, frumoasa 
Bhadra îi spuse: 

— De-acum sunt numai a ta, o, stăpânul meu! Şi 
nu mai îmi pasă de ce ar putea spune rubedeniile sau 
prietenii mei. Şi puterea mea magică să fie prețul 
unirii noastre. 

Astfel, căsătorindu-se cu Vidushaka, Bhadra își 

pierdu pe loc toată puterea. Şi numai frumusețea o 
mai deosebea de muritoarele de rând. Ci nici o părere 
de rău nu veni s-o tulbure din pricina asta. Căci ce e 
cu neputinţă pentru femeia stăpânită de dragoste? 

Și nu-ncetară a-și da pricini de minunare unul 
altuia, în neînchipuite alintări. 

Ci, după un timp, Vidushaka simţi cum îl 
cuprinde dorul după Tejasvati. Şi chemându-l pe 
supusul lui, duhul Yamadanshtra, îi porunci să-l 
ducă, împreună cu iubita lui Bhadra, în cetatea 
Karkotaka. Ci ajuns acolo, nu zăbovi mult și, 
„Imând-o cu sine pe soţia lui, fiica regelui 
Aryavarman, plecă mai departe pe spinarea duhului. 
Și după un timp ajunseră la țărmul Mării de Răsărit. 
Or nu departe de acolo îl zări pe hapsânul, dintr-un 
neam de hapsâni, neguţătorul Skandhadasa, 
datornicul său. Și luându-i, o dată cu fiica, toate 
bogăţiile, îl lăsă pe tătânele acela al matra- 
pazlâcurilor și chiţibușurilor spurcate gol, sărăcuţ și 
amărât de mai mare mila. lar negura amărăciunii ce-l 
cuprinsese pe nelegiuit nu-și găsea măsura decât în 
bezna cea de nepătruns a sufletului său întunecat. 

Ci Vidushaka nu mai zăbovi în preajma acelui 
fără-lege. Şi-l părăsi în netrebnicia lui și, încălecând 
din nou pe spinarea îndatoritoare a duhului 

Yamadanshtra, îşi luă zborul o dată cu acesta spre 
cetatea Paundravardhana a regelui Devasena, socrul 
său. Și după un popas nu prea lung, îl părăsi și pe 
acesta, fără a uita să-i aducă cinstirile cuvenite, ca 
unuia ce-i era ca al doilea părinte. Ci plecând, o luă 
cu sine și pe fiica regelui, Duhkhalabdhika, 
credincioasa lui soție. Și fără de altă întârziere porni 
spre Ujjayini, cetatea regelui Adityasena, 
binefăcătorul său dintâi. 

Or, venirea sa nu se petrecu chiar așa cum și-a: 
fi dorit-o. Căci la vederea acelei spaime ce era duhul 
Yamadanshtra, neguţătorii își lăsară mărfurile și 
meseriașii, uneltele. Se-nchiseră cu toții prin case, 
nemaiîndrăznind să ițească afară nici măcar umbra 
nasurilor lor. Iar totul se petrecu într-o zarvă 
neînchipuită, căci copiii şi ștrengarii de tot soiul 
voiau să mai întârzie pe uliţe pentru a se bucura de o 


a privelişte atât de neobișnuită, pe când mamele căutau 


să-i tragă cât mai degrabă prin case. Ci, tulburat de 
gălăgia aceea supărătoare, regele Adityasena vru să 
afle despre ce putea fi vorba. Și, ieșind pe terasa 
palatului, văzu ce văzu. Ci sufletul i se află 
cutremurat până peste poate de vedenia aceea a 
spaimelor. Şi se pierdu cu totul. Ci coborând 
Vidushaka chiar pe terasa aceea și grăindu-i cu 

blândeţe, regele se mai linişti; iar când duhul îşi luă 
zborul şi pieri vederii, liniștea regelui fu deplină. Și, 
se minună foarte văzând pe celelalte patru neveste 
ale ginerelui său, ca și bogăţiile nemăsurate ce acesta 
ştiuse să le câștige. Și fiind dornic să știe cum 
fuseseră cu putinţă toate acestea, află chiar din gura 
lui Vidushaka povestea cea fără seamăn. Pentru a-i 
dovedi prețuirea sa, regele îi dărui lui Vidushaka 
jumătate din împărăție. Iar Vidushaka deveni rege, 
frate de regi. Și dobândind la moartea regelui 
Adityasena toată împărăţia, trăi în pace, bucurie și 
fericire alături de Bhadra şi celelaite soţii ale sale, 
temut de regii vecini, iubit de popor și venerat de 
nenumăraţii săi fii. 

